Hasil peranti elektronik mampu milik untuk PdPR
Oleh MOHD AZLI ADLAN

11 Februari 2021, 5:32 pm
KUALA TERENGGANU – Kerajaan sedang berusaha untuk mengeluarkan peranti elektronik mampu milik bagi tujuan pengajaran dan pembelajaran di rumah (PdPR) kepada pelajar sekolah dan penuntut institusi pengajian tinggi.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, pihaknya telah menjalin kerjasama pemain industri untuk menghasilkan peranti elektronik tersebut.
“Peranti elektronik tersebut akan dibina hanya mengikut spesifikasi yang ditentukan Kementerian Pendidikan dan Kementerian Pengajian Tinggi.
“Ia khusus untuk tujuan PdPR. Harganya lebih mampu milik selain mengatasi masalah anak-anak leka dengan media sosial dan lain-lain sewaktu belajar,” katanya ketika memantau harga di sebuah kedai komputer di sini hari ini.
Rosol berkata, butiran terperinci tentang spesifikasi dan harga bagi peranti elektronik tersebut dijangka dimuktamadkan pada masa terdekat.
Beliau berkata, beberapa siri perbincangan antara kementerian terlibat dan pemain industri utama berhubung penghasilan
peranti elektronik mampu milik itu telah dilakukan.

Dalam perkembangan sama, Rosol berkata, pemeriksaan setakat ini mendapati tiada unsur pencatutan walaupun berlaku kenaikan harga pada komputer dan tablet di pasaran sejak akhir-akhir ini.
Beliau berkata, pemeriksaan mendapati kenaikan itu disebabkan kekurangan pengeluaran di peringkat kilang selain stok lama sudah kehabisan. – K! ONLINE


13,524 individu nikmati manfaat Projek Kebuniti
Oleh SUBKHI SUDARJI

11 Februari 2021, 6:01 pm
PUTRAJAYA – Projek Kebuniti yang dijalankan individu dan komuniti di bawah Pelan Jana Semula Ekonomi Negara (PENJANA) mampu mengurangkan kos perbelanjaan keperluan harian bagi setiap isi rumah.
Menteri Pertanian dan Industri Makanan (MAFI), Datuk Seri Dr. Ronald Kiandee berkata, setiap peserta yang mengikuti program itu boleh menjimatkan kos perbelanjaan kira-kira RM110 sebulan.
Beliau berkata, setiap individu dan komuniti diberikan pakej bantuan input pertanian seperti benih, baja dan peralatan kepada individu dengan nilai RM500 manakala RM50,000 bagi setiap komuniti.
“Bagi tahun lalu sahaja sebanyak 42,370 permohonan diterima dengan sejumlah RM7.23 juta telah dibelanjakan untuk memberi manfaat kepada 13,524 individu dan 632 komuniti.
“Melalui program seumpama ini, peserta tidak perlu membeli sayur-sayuran di pasar, secara tidak langsung ia akan mengurangkan kos perbelanjaan hampir RM110 sebulan dalam keadaan pandemik Covid -19 ketika ini,” jelasnya.
Beliau berkata demikian pada Majlis Pelancaran Pelepasan Khidmat Agihan Bantuan Penjana Pertanian Bandar kepada kumpulan penerima terakhir seramai 536 penerima individu sekitar Wilayah Persekutuan membabitkan 11 Parlimen di sini hari ini.

Ronald berkata, bagi tahun ini sejumlah RM30 juta telah diluluskan Kementerian Kewangan bagi meneruskan Projek Kebuniti ini.
Menurutnya lagi, bagi pelaksanaan Fasa Kedua tahun ini, peruntukan sebanyak RM21.18 juta akan digunakan yang akan memberikan manfaat kepada 27,524 individu dan 1,046 komuniti seluruh negara. -K! ONLINE


Kedai runcit Bangladesh degil diarah tutup
Oleh ISKANDAR SHAH MOHAMED

11 Februari 2021, 6:16 pm
KLANG – Biarpun pernah dikenakan tindakan sitaan dua bulan lalu namun dua warga Bangladesh terus berdegil menjalankan perniagaan kedai runcit tanpa lesen di Jalan Kapar, Kapar di sini.
Perbuatan terbongkar apabila premis berkenaan diserbu Majlis Perbandaran Klang (MPK) kira-kira pukul 2 petang tadi.
Timbalan Pengarah Penguatkuasa MPK, Shahrul Hazri Abd. Majid berkata, serbuan itu dilakukan hasil aduan awam mengenai kewujudan aktiviti perniagaan tidak sah di kawasan tersebut.
Katanya, pemeriksaan mendapati terdapat empat buah premis warga asing dengan dua daripadanya dijalankan warga Bangladesh yang pernah disita barangan mereka sebelum ini. Dua lagi merupakan kedai warga Aceh.
“Hasil pemeriksaan mendapati satu daripada kedai runcit berkenaan turut menjual ayam hidup yang tidak diketahui tahap kebersihan kepada pelanggan walaupun telah diberikan amaran keras sebelum ini.
“Justeru, kita mengarahkan penutupan premis serta-merta mengikut Undang-Undang Kecil Pelesenan Tred, Perniagaan dan Perindustrian MPK,” katanya ketika ditemui di lokasi kejadian di sini hari ini.

Turut disita adalah barangan dan peralatan yang dianggarkan bernilai RM3,000 daripada kesemua kedai tersebut.
Shahrul menegaskan, warga asing tidak sesekali dibenarkan menjalankan sebarang perniagaan apatah lagi kedai runcit tanpa lesen sah.
Sehubungan itu, beliau menjelaskan pihaknya akan menyiasat pemilik sebenar kedai tersebut untuk tindakan lanjut.
“MPK tidak akan berkompromi dengan mana-mana individu termasuk warga tempatan yang melakukan kesalahan tersebut.
“Kita akan menjalankan operasi seumpama itu secara berterusan dan menasihatkan orang ramai mematuhi peraturan bagi mengelak dikenakan tindakan,” katanya. -K! ONLINE


Geng Ah Fatt menyamar polis, samun tumpas
Oleh WAT KAMAL ABAS

11 Februari 2021, 5:54 pm
TAIPING – Sekumpulan penjenayah dikenali sebagai Geng Ah Fatt yang aktif melakukan samun dengan cara menyamar sebagai anggota polis tumpas selepas 14 ahlinya termasuk dua wanita ditahan polis dalam beberapa serbuan sejak Januari lalu.
Ketua Polis Daerah Taiping, Asisten Komisioner Osman Mamat berkata, kesemua mereka termasuk ketua kumpulan berusia antara 20 hingga 39 tahun itu dikesan aktif melakukan samun, menyamar polis dan pecah rumah sejak Ogos tahun lalu.
“Ketua kumpulan yang dikenali sebagai Ah Fatt dipercayai aktif merekrut ahli baru dan melakukan aktiviti jenayah secara berkumpulan dengan menggunakan motosikal dan kereta yang berlainan.
“Modus operandi yang digunakan mereka adalah dengan menyamar sebagai anggota polis apabila memakai vest polis dan gari bagi menakutkan mangsa sebelum bertindak menyamunnya,” katanya pada sidang akhbar di Ibu Pejabat Polis Daerah (IPD) Taiping di sini hari ini.
Tambah Osman, pihaknya berjaya merampas lima buah kereta, sebuah motosikal, sepucuk pistol tiruan, dua bilah parang panjang, sepasang gari, sehelai pakaian polis, vest polis (2), telefon bimbit (21) dan dua peket dadah jenis heroin serta 570 biji pil kuda dengan nilai rampasan sebanyak RM600,000.
“Dengan tertangkapnya ahli Geng Ah Fatt ini termasuk ketuanya, polis percaya dapat menyelesaikan 25 kes samun, menyamar polis dan pecah rumah di sekitar Perak dan Selangor.

“Siasatan mendapati semua kereta dan motosikal yang dirampas pernah dilaporkan hilang di sekitar Perak dan Selangor sebelum ini,” katanya.
Katanya, pemeriksaan lanjut mendapati ksesemua suspek mempunyai rekod lampau berkaitan jenayah dan dadah.
“Semua suspek kini ditahan reman sehingga 14 Februari depan dan polis masih mengesan baki ahli kumpulan mereka yang masih bebas.
“Mereka semua disiasat mengikut Seksyen 395/397, Seksyen 170, Seksyen 457 dan Seksyen 379A Kanun Keseksaan,” katanya. -K! ONLINE


Premis aktiviti memancing dibenarkan beroperasi
Oleh ZULKIFLI MANZOR

11 Februari 2021, 5:43 pm
PETALING JAYA – Kerajaan bersetuju membenarkan operasi kolam pancing, ‘house boat’, pelantar pancing atau kelong, rumah rakit dan bot vesel memancing bermula esok.
Menteri Kanan (Keselamatan), Datuk Seri Ismail Sabri Yaakob berkata, keputusan tersebut bagi membantu pengusaha terlibat yang terkesan akibat pandemik Covid-19.
“Kebenaran ini diberikan dari pukul 8 pagi sehingga 10 malam,” katanya pada sidang akhbar hari ini. -K! ONLINE


Padah angkut sisa buangan tanpa kebenaran
Oleh MOHAMAD FAIZAL HASHIM

11 Februari 2021, 5:57 pm
JOHOR BAHRU – Maritim Malaysia (APMM) menahan sebuah bot utiliti yang menjalankan aktiviti mengangkut sisa buangan tanpa kebenaran pada kedudukan 3.4 batu nautika barat Tanjung Piai, Pontian, semalam.
Pengarah Maritim negeri Johor, Laksamana Pertama Maritim Nurul Hizam Zakaria berkata, Dalam kejadian pukul 1.30 petang itu, kapal ronda APMM menahan bot utiliti tersebut yang berdaftar di Singapura.
“Kapal yang ditahan tersebut dikendalikan tiga kru termasuk termasuk nakhoda merupakan warganegara Indonesia berusia antara 32 hingga 48 tahun dan memiliki dokumen pengenalan diri yang sah.
“Pemeriksaan lanjut mendapati bot tersebut beroperasi tanpa memiliki lesen yang sah dan nakhoda gagal mengemukakan sebarang dokumen kebenaran menjalankan aktiviti mengangkut sisa buangan,” katanya dalam satu kenyataan di sini hari ini.
Nurul Hizam berkata, sisa buangan tersebut yang diangkut itu melibatkan sampah, sisa minyak dan lain-lain.
Jelasnya, kapal itu ditahan dan kes akan disiasat di bawah Ordinan Perkapalan Saudagar 1952, Seksyen 491B(1)(i) kerana tiada kebenaran membawa bahan buangan daripada Pengarah Jabatan Laut Malaysia.

Jika sabit kesalahan katanya, boleh didenda tidak melebihi RM100,000 atau penjara tidak melebihi dua tahun atau kedua-duanya sekali.
“APMM terus komited melaksanakan tugas dalam tempoh Perintah Kawalan Pergerakan (PKP) 2.0 dan sentiasa memandang serius pematuhan undang-undang negara.
“Pengusaha atau pemilik kapal dinasihatkan untuk memohon kebenaran daripada Jabatan Laut Malaysia dan mengikut peraturan ditetapkan dalam melaksanakan sebarang aktiviti di perairan negara bagi mengelak tindakan lebih tegas diambil,” katanya.-K! ONLINE


Wanita disamun lelaki berparang di kedai serbaneka
Oleh DIYANATUL ATIQAH ZAKARYA

11 Februari 2021, 5:37 pm
MELAKA – Seorang pekerja wanita berdepan detik cemas selepas disamun seorang lelaki bersenjatakan parang sepanjang 0.6 meter dalam kejadian di sebuah kedai serbaneka di Taman Malim Jaya, pagi tadi.
Dalam kejadian kira-kira pukul 6.35 pagi itu, mangsa yang berusia 30-an bagaimanapun tidak mengalami sebarang kecederaan, namun suspek berjaya melarikan wang tunai berjumlah RM89.95.
Ketua Jabatan Siasatan Jenayah Melaka Asisten Komisioner Mohd. Sukri Kaman berkata, pihak polis menerima maklumat berhubung kejadian pada pukul 6.35 pagi.
Katanya, panggilan tersebut dibuat oleh mangsa yang memaklumkan dia disamun seorang lelaki ketika sedang bekerja di premis berkenaan.
“Mengikut maklumat awal, suspek telah masuk ke kedai tersebut dan berpura-pura sebagai pelanggan sebelum tiba-tiba mengeluarkan sebilah parang panjang berukuran kira-kira dua kaki.
“Suspek yang memakai pelitup muka kemudian mengacukan senjata itu ke arah mangsa sambil mengarahkannya membuka peti simpanan wang tunai sebelum melarikan wang tunai keseluruhannya berjumlah RM89.95,” katanya ketika dihubungi di sini, hari ini.

Ujarnya, suspek juga telah mengambil beberapa kotak rokok pelbagai jenis di rak pameran rokok dan di atas kaunter.
“Suspek kemudian melarikan diri dipercayai menaiki sebuah kenderaan pelbagai guna (MPV) berwarna putih dipandu seorang lagi rakannya.
“Berdasarkan rakaman kamera litar tertutup (CCTV) di premis tersebut, suspek dipercayai dalam lingkungan usia 30-an,” katanya.
Mohd. Sukri berkata, orang ramai yang mempunyai maklumat mengenai kejadian ini boleh berhubung dengan pegawai penyiasat, Inspektor Mohd Assyukri Saini di talian 017-3827573.
Katanya, kes disiasat mengikut Seksyen 392/397 Kanun Keseksaan kerana melakukan rompakan bersenjata. -K! ONLINE


3,384 kes baharu, 3,774 kes sembuh
Oleh SITI A'ISYAH SUKAIMI

11 Februari 2021, 6:11 pm
PUTRAJAYA – Sebanyak 3,384 kes baharu dilaporkan hari ini, menjadikan jumlah kes positif Covid-19 di Malaysia sebanyak 254,988 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 15 kes import mendapat jangkitan dari luar negara manakala sebanyak 3,369 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 51,783 kes.
“Sebanyak 13 kes kematian turut dilaporkan dan jumlah kes kematian Covid-19 di Malaysia mencatatkan 936 kes.
“Terdapat 3,774 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 202,269 kes,” katanya pada maklumat dimuat naik pada Facebook beliau di sini hari ini.
Ujarnya, terdapat 259 kes positif sedang dirawat di Unit Rawatan Rapi dengan 122 kes memerlukan bantuan pernafasan. -K!ONLINE


Penganggur miliki senapang angin, busur panah ditahan
Oleh WAT KAMAL ABAS

11 Februari 2021, 6:04 pm
TAIPING – Padah memiliki selaras senapang angin dan busur panah, seorang penganggur ditahan polis dalam serbuan di rumahnya di Taman Jebong Aman di sini Ahad lalu.
Ketua Polis Daerah Taiping, Asisten Komisioner Osman Mamat berkata, lelaki berusia 39 tahun itu ditahan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Taiping.
“Siasatan awal mendapati suspek mengaku memperoleh senapang angin itu daripada seorang lelaki warga Indonesia lima tahun lalu.
“Menurutnya, dia mengaku menyimpan senjata berkenaan untuk kegunaan sendiri,” katanya pada sidang akhbar di IPD Taiping di sini hari ini.
Tambah Osman, ketika ditahan, polis turut menjumpai selaras busur panah model CR-071B bersama anak panah dan satu bekas plastik peluru serta sebatang paip yang telah diubah suai.
“Kesemua senjata dirampas dan dibawa ke IPD Taiping untuk pemeriksaan lanjut.

“Semakan mendapati suspek mempunyai satu rekod jenayah di bawah seksyen 324 Kanun Keseksaan kerana mendatangkan kecederaan,” katanya.
Katanya, suspek kini ditahan reman dan kes disiasat mengikut Seksyen 36 Akta Senjata Api 1960,” katanya. -K! ONLINE


Pelajar terbaik perakaunan pesan jangan putus asa
Oleh SAFINA RAMLI

11 Februari 2021, 5:49 pm
BALIK PULAU – “Jangan sesekali putus asa dalam apa juga perkara kita lakukan.”
Itu resipi kejayaan dan pesanan Fatin Najwa Azman, 22, iaitu pelajar yang tersenarai sebagai 10 terbaik di dunia dalam peperiksaan The Association of Chartered Certified Accountants (ACCA) dan Certified Accounting Technician (CAT) pada Disember lalu.
Anak jati Batu Maung itu berkata, dia sendiri pernah mengalami kekecewaan dan berasa seperti mahu berputus asa setiap kali berdepan kesukaran ketika belajar.
Bagaimanapun, Fatin Najwa yang mendapat tempat pertama di Malaysia dan kesembilan dunia bagi peperiksaan Audit and Assurance (AA) itu berkata, dia akan segera memotivasikan diri sendiri dengan menjadikan cita-citanya untuk bergelar juru audit bertauliah sebagai penguat semangat.
“Saya hanya pelajar biasa dan ada ketika wujud rasa putus asa namun saya cepat-cepat bangkit semula.
“Setiap peperiksaan untuk bergelar juru audit bertauliah bukan sesuatu yang mudah untuk saya, jadi saya perlu terus berusaha sehingga berjaya,” katanya ketika ditemui pemberita di Pusat Khidmat Ahli Dewan Undangan Negeri (ADUN) Batu Maung di sini hari ini.

Berkat kejayaannya itu, Fatin Najwa menerima sumbangan wang tunai dan tablet daripada ADUN Batu Maung, Datuk Abdul Halim Hussain.
Pelajar Fakulti Perakaunan Universiti Teknologi MARA (UiTM) Shah Alam itu berkata, pengajiannya masih berbaki setahun untuk dihabiskan dan dia telah menyelesaikan sembilan daripada 13 kertas peperiksaan profesional untuk bergelar juru audit bertauliah. – K! ONLINE


Lelaki, isteri mengandung ditahan bersama dadah
Oleh NORLIDA AKMAR IDROS

11 Februari 2021, 5:09 pm
SIK – Polis menahan seorang penganggur dan isterinya yang sedang mengandung enam bulan bersama dadah jenis syabu seberat 56 gram dan tujuh pil yaba di sekatan jalan raya (SJR) Ops Covid di Titi Jeniang di sini semalam.
Pasangan suami isteri berusia 37 dan 24 tahun yang menaiki kereta jenis BMW itu ditahan kira-kira pukul 1 petang.
Ketua Polis Daerah Sik, Deputi Superintendan Abdull Razak Osman memberitahu, anggota yang bertugas di SJR itu meminta lesen memandu lelaki terbabit sebelum mendapati ia palsu.
“Pemeriksaan turut mendapati cukai jalan kereta dinaiki pasangan itu juga palsu,” katanya dalam satu kenyataan di sini hari ini.
Kata beliau, polis kemudian membuat pemeriksaan lanjut dan menemui satu peket plastik berisi bahan disyaki dadah jenis syabu dianggarkan seberat 51 gram dan satu lagi peket plastik berisi satu gram syabu.
“Pemeriksaan turut menemui satu peket plastik berisi tujuh pil disyaki pil Yaba dengan eseluruhan dadah yang dirampas dianggarkan bernilai RM5,200,” ujarnya.

Menurut Abdull Razak, ujian saringan air kencing turut mendapati suspek dan isterinya positif dadah jenis methamphetamine.
“Berdasarkan pengakuan awal suspek, pasangan ini dalam perjalanan pulang dari rumah keluarga di Kuala Terengganu ke rumah isterinya di Perlis
“Dalam perjalanan pulang itu, suspek mengaku pergi mendapatkan bekalan dadah di Rantau Panjang, Kelantan sebelum bergerak pulang ke Perlis,” katanya.
Tambahnya, semakan polis mendapati suspek mempunyai lima rekod jenayah lampau berkaitan dadah, manakala isterinya tidak mempunyai rekod jenayah.
“Pasangan suami isteri itu ditahan reman selama tujuh hari bermula hari ini untuk disiasat mengikut Seksyen 39B dan Seksyen 12 (2) Akta Dadah Berbahaya 1952,” katanya. – K! ONLINE


Ibu, anak aktif sebagai tokan dadah dicekup polis
Oleh NOR AZIHAN MD. GHAZALI

11 Februari 2021, 4:46 pm
PETALING JAYA – Rangkaian sindiket pengedaran dadah yang melibatkan dua beranak tumpas selepas kedua-duanya berjaya diberkas polis di Jalan Gasing, PJS 10 di sini semalam.
Kedua-dua suspek yang merupakan ibu dan anak masing-masing berusia 25 dan 49 tahun itu dicekup kira-kira pukul 12.30 tengah hari.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mereka dicekup ketika pasukan polis dari Bahagian Siasatan Jenayah Narkotik melancar operasi dan serbuan di lokasi berkenaan.
“Semasa serbuan, polis berjaya merampas 40 peket plastik disyaki dadah jenis heroin dan dua peket plastik disyaki dadah jenis Syabu serta sebuah kereta jenis Hyundai Atos.
“Soal siasat mendapati dua beranak itu bergiat aktif sebagai tokan di kawasan Lembah Klang lebih kurang setahun lalu,” ujarnya dalam kenyataan hari ini.
Jelasnya, semakan rekod lampau mendapati suspek lelaki mempunyai tujuh rekod manakala suspek wanita pula tiga rekod masing-masing berkait dengan dadah.

Ujar beliau, berdasarkan maklumat risikan daripada serbuan pertama, polis sekali lagi membuat serbuan dan berjaya memberkas seorang tokan dadah di kawasan Sungai Way kira-kira pukul 8.30 malam pada hari yang sama
“Suspek yang berusia 22 tahun itu disyaki ahli dalam sindiket pengedaran dadah dan semakan mendapati dia tidak mempunyai rekod lampau,” ujarnya.
Katanya, kes disiasat mengikut Seksyen 39B Akta Dadah Berbahaya 1952.-K!ONLINE


Bayi lelaki beralaskan kain dan kertas ditemui di hadapan rumah
Oleh KHAIRUL MOHD. ALI

11 Februari 2021, 4:29 pm
JOHOR BAHRU – Seorang bayi lelaki yang masih bertali pusat ditemui di hadapan sebuah rumah di Taman Johor, Skudai di sini pagi hari ini.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, bayi berkenaan ditemui pada pukul 7.30 pagi oleh orang awam yang kemudian melaporkan kepada pihak polis.
“Bayi yang berpakaian baju hijau putih bercorak kartun itu diletakkan di hadapan pagar rumah berkenaan dengan hanya beralaskan kain dan kertas.
“Pemeriksaan dibuat mendapati bayi lelaki berkenaan masih mempunyai klip putih di bahagian tali pusatnya dan telah dihantar ke Hospital Sultanah Aminah untuk pemeriksaan lanjut,” katanya dalam satu kenyataan, di sini hari ini.
Menurut Rupiah lagi, pihaknya juga telah memaklumkan perkara itu kepada Jabatan Kebajikan Masyarakat (JKM) untuk tindakan selanjutnya.
Sementara itu katanya, kes berkenaan disiasat mengikut Seksyen 317 Kanun Keseksaan yang boleh dikenakan penjara sehingga tujuh tahun atau denda atau kedua-duanya jika sabit kesalahan.

“Orang ramai yang mempunyai sebarang maklumat berhubung perkara ini boleh menghubungi talian 07-5562222,” ujarnya.-K! ONLINE


Saman RM13.5 bilion Puncak Niaga terhadap Abdul Khalid dibicara di Mahkamah Tinggi
Oleh NORLIZAH ABAS

11 Februari 2021, 5:05 pm
PUTRAJAYA – Perbicaraan kes saman Puncak Niaga Holdings Bhd. (Puncak Niaga) bernilai RM13.5 bilion terhadap bekas Menteri Besar Selangor, Tan Sri Abdul Khalid Ibrahim dan satu pihak lain berhubung penstrukturan semula industri air di negeri itu, akan didengar di Mahkamah Tinggi Shah Alam.
Ketetapan itu dicapai selepas Mahkamah Rayuan di sini hari ini sebulat suara membenarkan rayuan Puncak Niaga dengan kos, sekali gus mengetepikan keputusan Mahkamah Tinggi yang membatalkan saman itu.
Pengurusan kes saman terhadap Abdul Khalid dan Kerajaan Negeri Selangor itu ditetapkan pada 18 Februari ini.
Panel tiga hakim diketuai oleh Hakim Datuk Hanipah Farikullah yang bersidang bersama Datuk Vazeer Alam Mydin Meera dan Datuk S. Nantha Balan berpuas hati bahawa plid yang dikemukakan menunjukkan terdapat
kausa tindakan yang munasabah berhubung `tort of misfeasance’ dalam pejabat awam terhadap Abdul Khalid.
Mahkamah berpuas hati bahawa kausa tindakan terhadap bekas Menteri Besar itu perlu diputuskan melalui perbicaraan penuh di Mahkamah Tinggi.
Panel itu turut berpendapat, isu berhubung sekatan di bawah Akta Perlindungan Pihak Berkuasa Awam (PAPA) 1948 perlu ditentukan
menerusi perbicaraan kerana ia melibatkan persoalan undang-undang yang penting.

Sehubungan itu, panel berkenaan berpuas hati bahawa Hakim Mahkamah Tinggi, Datuk Akhtar Tahir terkhilaf ketika membatalkan saman Puncak Niaga yang memerlukan mahkamah itu untuk campur tangan dan mengetepikan keputusan tersebut.
Perbicaraan kes saman itu akan didengar di hadapan hakim yang lain kerana Akhtar telah berpindah.
Dalam keputusannya, panel tersebut turut berpuas hati bahawa elemen `tort of misfeasance’ dalam pejabat awam tidak berjaya diplidkan terhadap bekas Menteri Besar, Datuk Seri Mohamed Azmin Ali (defendan kedua) dalam
tuntutan saman itu.
Oleh yang demikian, mahkamah menolak rayuan Puncak Niaga dengan kos RM10,000.
Peguam Razlan Hadri Zulkifli mewakili Puncak Niaga, Edmund Bon Tai Soon mewakili Abdul Khalid, N. Surendran mewakili Mohamed Azmin manakala Penolong Penasihat Undang-undang Negeri Selangor Nur Irmawatie Daud mewakili Kerajaan Selangor.- K!ONLINE


Pemilik bengkel tak puas hati, polis tegas guna budi bicara
Oleh NOR AINNA HAMZAH

11 Februari 2021, 5:21 pm
REMBAU – Polis menegaskan menggunakan budi bicara dan mengikut prosedur semasa melakukan pemeriksaan dan ujian saringan awal air kencing membabitkan pekerja di sebuah bengkel kereta di Kendong, di sini,pukul 10.45 pagi, 6 Februari lalu.
Sejak tengah malam tadi, tular di media sosial komuniti setempat seorang pemilik bengkel kenderaan meluahkan rasa kecewa terhadap tindakan polis yang menjalankan pemeriksaan air kencing ke atas pekerjanya.
Malah status berkenaan turut mempersoalkan kewajaran saringan air kencing dibuat di atas meja pelanggan yang jarak dari jalan raya dan pandangan orang awam yang sangat jelas sehingga mengundang persepsi buruk masyarakat.
Menurut Ketua Polis Daerah Rembau, Pemangku Superintenden, Anuar Bakri Abdul Salam, pemeriksaan dan ujian saringan awal air kencing yang dijalankan itu adalaha mengikut prosedur dan undang-undang yang berkuatkuasa.
“Polis juga menggunakan budi bicara dengan tidak membawa kesemua individu yang mahu dibuat ujian saringan awal air kencing demi mengelakkan operasi bengkel tersebut tergendala dalam tempoh waktu yang lama.
“Pada pemeriksaan terbaru ini, ujian saringan air kencing telah dijalankan ke atas tujuh individu yang berada di dalam kawasan berkenaan dan didapati seorang lelaki warga tempatan positif dadah jenis THC,” katanya dalam satu kenyataan, di sini, hari ini.

Anuar berkata, enam lagi individu bagaimanapun didapati negatif dadah.
Menurutnya, pemeriksaan lanjut ke atas kenderaan suspek yang positif dadah yang juga berada di kawasan bengkel tersebut menjumpai sepeket kecil plastic lutsinar di dalamnya mengandungi ketulan-ketulan mampat daun-daun kering disyaki dadah jenis ganja.
“Semakan ke atas suspek juga mendapati suspek mempunyai dua rekod jenayah lampau berkaitan dadah dan jenayah.
“Kes ini disiasat di bawah Seksyen 6 dan Seksyen 15(1)(a) Akta Dadah Berbahaya 1952 kerana memiliki dadah dan memasukkan dadah ke dalam tubuh badan,” katanya.-K! ONLINE


Pensyarah terjerat love scam rugi RM206,470
Oleh MOHD. RAFIE AZIMI

11 Februari 2021, 5:25 pm
ALOR SETAR – Seorang pensyarah wanita kerugian sebanyak RM206,470 setelah terperdaya dengan mainan cinta seorang individu yang hanya dikenali menerusi laman sosial Facebook.
Ketua Jabatan Siasatan Jenayah Komersial Kedah, Superintendan Elias Omar berkata, mangsa yang berusia 47 tahun mula berhubung dengan individu dari United Kingdom (UK) sejak November tahun lalu hingga Januari lepas.
“Sepanjang tempoh perkenalan itu, individu dari UK yang bernama Harris memperdaya mangsa dengan kata-kata manis selain berjanji untuk menghantar hadiah seperti beg tangan, kasut, telefon bimbit dengan menggunakan perkhidmatan kurier.
“Pada 17 November lalu, mangsa menerima panggilan daripada seorang individu yang memperkenalkan diri sebagai wakil ejen pos menyatakan kesemua barangan tersebut telah sampai di Lapangan Terbang Antarabangsa Kuala Lumpur (KLIA),” katanya dalam satu kenyataan di sini hari ini.
Katanya, mangsa seterusnya diminta untuk mengesahkan bahawa dirinya merupakan pemilik kesemua barangan itu.
“Sejak itu, mangsa telah dihubungi ejen berkenaan berkali-kali yang meminta dia membuat bayaran kos pengangkutan, cukai kastam serta caj penukaran wang asing bagi mendapatkan kiriman itu.

“Mangsa lalu membuat bayaran secara berperingkat sebanyak 54 kali menerusi pindahan wang secara dalam talian berjumlah RM206,470 ke 16 akaun bank berbeza,” ujarnya.
Menurutnya, mangsa yang belum berkahwin dan berasal dari Bagan Datuk, Perak kemudiannya merasakan ada yang tidak kena sebelum membuat laporan polis di Kulim, semalam.
“Kes disiasat mengikut Seksyen 420 Kanun Keseksaan kerana menipu,” katanya. – K! ONLINE


JAS Pulau Pinang tahan dua kontena sisa elektrik, elektronik
Oleh MOHD SYALMIZI HAMID

11 Februari 2021, 5:13 pm
GEORGE TOWN – Jabatan Alam Sekitar (JAS) negeri menahan dua buah kontena di Pelabuhan Pulau Pinang di sini semalam selepas didapati mengandungi buangan elektrik dan elektronik yang diimport secara haram dari Sepanyol dan Filipina.
Pengarahnya, Sharifah Zakiah Syed Sahab dalam kenyataan berkata, kontena itu ditahan dalam pemeriksaan yang diketuai beliau dengan kerjasama Jabatan Kastam Diraja Malaysia.
Menurut beliau, kedua-dua kontena itu ditahan untuk siasatan lanjut dibawah Seksyen 34B Akta Kualiti Alam Sekeliling 1974.
“Notis arahan juga akan dikeluarkan oleh JAS untuk menghantar pulang kontena-kontena ini ke negara asal selaras keperluan Artikel 9(2) Konvensyen Basel berkaitan Kawalan Pergerakan Bahan Berbahaya Dan Pelupusan,” katanya hari ini.
Menurut beliau, sejak 2018, JAS negeri telah menghantar pulang lebih 100 buah kontena yang mengandungi buangan elektrik dan elektronik serta lain-lain sisa berjadual yang diimport secara haram dari luar negara ke negara ini. – K! ONLINE


Mengaku tidak salah aniaya 2 anak tiri perempuan
Oleh NUZULSHAM SHAMSUDDIN

11 Februari 2021, 4:58 pm
SELAYANG – Seorang kontraktor  mengaku tidak bersalah di Mahkamah Majistret di sini hari ini atas dua pertuduhan mencabul kehormatan dua anak tiri perempuannya di sebuah rumah tujuh tahun lalu.
Tertuduh yang berusia 53 tahun membuat pengakuan tidak bersalah itu selepas kedua-dua pertuduhan dibacakan terhadapnya di hadapan Majistret Nur Hafizah Rajuni.
Mengikut pertuduhan pertama dan kedua, tertuduh didakwa telah menggunakan kekerasan terhadap kedua-dua anak perempuan tirinya yang ketika kejadian masing-masing berusia sembilan dan 14 tahun dengan niat mencabul kehormatan dengan meraba badan, mencium mulut dan menjilat kemaluan tanpa kerelaan mangsa.
Kesalahan itu didakwa dilakukan dalam sebuah bilik di sebuah rumah Bandar Baru Selayang, Batu Caves di sini pukul 3 dan 10.30 pagi pada pertengahan tahun 2014 lalu.
Kedua-dua mangsa kini masing-masing berusia 16 dan 21 tahun.
Bagi kedua-dua pertuduhan itu, pendakwaan dikemukakan mengikut Seksyen 354 Kanun Keseksaan yang memperuntukkan hukuman penjara boleh sampai 10 tahun, atau dengan denda atau dengan sebat atau dengan mana-mana dua daripada seksaan itu jika sabit kesalahan.

Terdahulu Timbalan Pendakwa Raya Nur Intan Syakieraah Zakaria menawarkan jaminan RM10,000 bagi kedua-dua pertuduhan.
Bagaimanapun peguam M.Mariappan memohon mahkamah mengurangkan jumlah ikat jamin itu memandangkan pendapatan anak guamnya kini terjejas sepanjang Perintah Kawalan Pergerakan (PKP).
Selepas mendengar permohonan kedua-dua belah pihak, Nur Hafizah membenarkan tertuduh diikat jamin RM6,000 bagi kedua-dua pertuduhan.
Tarikh 31 Mac ini ditetapkan bagi sebutan semula kes.-K!ONLINE


Aset baharu bantu UTK tangani jenayah di Lembah Klang
Oleh ASLIZA MUSA

11 Februari 2021, 4:39 pm
KUALA KANGSAR – Kemampuan dan kepantasan Unit Tindak Khas (UTK) dalam aspek menentang pengganas terutama di sekitar Lembah Klang kini dipertingkat menerusi aset terbaharu iaitu motosikal berkuasa tinggi BMW R1250 GS.
Komander UTK, Senior Asisten Komisioner, Mohd. Khairi Khairuddin berkata, pengunaan aset itu membantu menggerakkan anggota dalam waktu singkat di samping penggunaan kenderaan sedia ada iaitu Rapid Intervention Vehicle (RIV) bagi operasi anti pengganas.
“Sebelum ini, kita menggunakan kereta tetapi di bandar dengan keadaan jalan yang sesak terutama pada waktu puncak, motosikal lebih sesuai.
“Seramai 12 anggota ditugaskan setiap hari dengan penugasan melibatkan kawasan Kuala Lumpur kerana kita berpusat di sini, tidak di negeri-negeri lain,” katanya.
Beliau berkata demikian dalam sidang akhbar pada program ‘Jeneral Turun Padang’ sempena Ops Covid-19 Perintah Kawalan Pergerakan (PKP) di sekatan jalan Raya Tol Kuala Kangsar di sini hari ini.
Pada November lalu, UTK menerima 24 motosikal BMW R1250 GS bagi tujuan penambahbaikan penugasan.

Sementara itu mengulas mengenai program Jeneral Turun Padang, beliau berkata, program itu bagi melihat aspek kebajikan pegawai dan anggota bertugas selain memberi semangat kepada mereka di lapangan.
“Tujuan lawatan ini juga adalah memberi motivasi kepada anggota kerana kita faham mereka ini telah bertugas agak lama sejak PKP dilaksanakan,” katanya.
Dalam pada itu, Timbalan Ketua Polis Daerah Kuala Kangsar, Deputi Superintendan Zahiri Hassan berkata, sebanyak 235 kompaun dikeluarkan Polis Daerah Kuala Kangsar sepanjang tempoh pelaksanaan PKP sejak Mac tahun lalu.
Katanya, daripada jumlah itu, 143 kompaun telah dibayar membabitkan kutipan sebanyak RM123,700.
“Kompaun itu kebanyakkannya dikeluarkan disebabkan pelanggaran prosedur operasi standard (SOP) atas kesalahan penjarakan sosial dan tidak memakai pelitup muka,” katanya.-K!ONLINE


Penghantar makanan maut bertembung kereta
Oleh NUR SHARIEZA ISMAIL

11 Februari 2021, 4:22 pm
CYBERJAYA – Seorang penghantar makanan maut selepas terlibat dalam kemalangan dengan sebuah kereta di Jalan Persiaran Semarak Api, Cyberjaya di sini, semalam.
Dalam kejadian pukul 6.40 petang itu, mangsa yang berusia 21 tahun, mengalami kecederaan parah pada bahagian kepala dan meninggal dunia di tempat kejadian.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, sebelum kejadian berlaku, mangsa yang menunggang motosikal jenis Yamaha sedang dalam perjalanan dari arah Persiaran Apec menghala ke Persiaran Bestari.
Katanya, mangsa yang berada di lorong kiri jalan kemudian berlanggar dengan sebuah kereta jenis Wolkswagen Tiguan.
“Kereta yang dipandu seorang lelaki tempatan berusia 25 tahun ketika itu, sedang keluar simpang dari arah Lingkaran Cyber Point Barat.
“Akibat dari perlanggaran itu, mangsa telah tercampak sebelum maut di tempat kejadian,” katanya menerusi kenyataan akhbar di sini.

Wan Kamarul berkata, mangsa mengalami kecederaan parah pada bahagian kepala manakala pemandu kereta berkenaan tidak mengalami kecederaan.
“Polis telah mengesan waris mangsa dan mayat telah dihantar ke hospital.
“Kes disiasat di bawah Seksyen 41(1) Akta Pengangkutan Jalan (APJ) 1987, “katanya.-K!ONLINE


Menyamar anggota polis sebelum samun peniaga burger
Oleh ROHANA MOHD. NAWI

11 Februari 2021, 3:20 pm
BACHOK – Dua orang lelaki bertindak menyamar sebagai anggota polis sebelum mereka dipercayai menyamun seorang peniaga burger di Kampung Pauh Sembilan, Beris Kubor Besar di sini semalam.
Bagaimanapun, kedua-dua lelaki berusia 25 dan 33 tahun itu ditahan polis kira-kira 12 jam selepas mereka melakukan jenayah itu.
Pemangku Ketua Polis Daerah Bachok, Asisten Suprintendan Mohd. Yusrizal Mohd. Ghazali berkata, kedua-dua lelaki itu ditahan ketika mereka berada di dalam sebuah kereta jenis Proton Waja di kawasan Tawang di sini.
Katanya, siasatan mendapati, kejadian berlaku kira-kira pukul 12.30 pagi ketika mangsa yang berusia 31 tahun berada di gerai burgernya.
“Bagaimanapun, dua lelaki itu yang menaiki kereta jenis Proton Waja tiba-tiba membuka cermin kereta sambil menjerit ‘Polis’ .
“Salah seorang suspek kemudian keluar dari keretanya dan merampas beg mangsa yang berada di dalam raga motosikal sebelum melarikan diri,” katanya dalam satu kenyataan hari ini.

Menurut Mohd. Yusrizal, selepas kejadian, mangsa yang mengalami kerugian sebanyak RM2,000 termasuk wang tunai dan sebuah telefon pintar telah membuat laporan di Ibu Pejabat Polis Daerah Bachok di sini kira-kira pukul 9 pagi semalam.
Katanya, sepasukan pegawai dan anggota bertindak segera dengan melancarkan gerakan mengesan dua suspek sebelum menemui kereta yang dinaiki mereka di Tawang di sini tengah hari dalam hari yang sama.
Beliau berkata, pemeriksaan di dalam kereta itu membawa kepada penemuan sebilah parang dan pedang, wang tunai berjumlah RM742, satu beg pinggang, sebuah telefon pintar dan dua kunci kereta.
‘Ujian saringan air kencing mendapati salah seorang daripada suspek positif dadah jenis methamphetamine.
“Berdasarkan semakan, kedua-dua suspek turut mempunyai rekod lampau melibatkan kes jenayah dan penyalahgunaan dadah,” katanya.
Mohd.Yusrizal berkata, kedua-dua suspek ditahan reman selama tujuh hari bermula hari ini.
Tambahnya, kes disiasat mengikut Seksyen 395/506 Kanun Keseksaan kerana melakukan samun dan ugutan jenayah dan Seksyen 6 Akta Bahan Kakisan Letupan Senjata Merbahaya 1958.-K!ONLINE


Polis teliti permohonan rentas sempadan
Oleh ZAKI SALLEH

11 Februari 2021, 3:15 pm
IPOH – Pemeriksaan teliti dilakukan oleh pihak polis bagi memastikan mereka yang memohon kebenaran untuk merentas daerah dan negeri tidak menyalahgunakan kelulusan yang diberikan.
Malah, tapisan untuk memberikan kelulusan dilakukan secara terperinci pada peringkat balai polis iaitu semasa permohonan dikemukakan.
Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Am) Bukit Aman, Datuk Kasuahdi Ali, kebenaran hanya diberi setelah pihak polis berpuas hati dengan tujuan perjalanan tersebut.
Menurut beliau, sehubungan itu orang ramai dinasihatkan agar tidak menyalahgunakan kebenaran misalnya untuk pulang ke kampung atau bukan mengikut sepertimana yang dipohon.
“Tidak timbul masalah dalam hal ini kerana kita akan tentukan rentas sempadan sama ada dalam negeri atau pada jarak 10 kilometer yang dibenarkan di mana kita akan buat pemeriksaan teliti.
“Menjelang sambutan cuti perayaan ini juga kita ingatkan orang ramai agar jangan ambil kesempatan untuk sengaja mohon rentas sempadan untuk bercuti atau berjalan-jalan.

“Polis tetap dengan peraturan sedia ada dan buat pemeriksaan teliti dan jika didapati tiada alasan konkrit mereka tidak akan melepasi sekatan jalan raya,” ujarnya.
Beliau berkata demikian kepada pemberita ketika ditemui semasa meninjau sekatan jalan raya pada Program Jeneral Turun Padang di Jalan Kuala Kangsar di sini hari ini.
Hadir sama ialah Ketua Polis Daerah Ipoh, Asisten Komisioner A. Asmadi Abd. Aziz.
Program ‘Jeneral Turun Padang’ yang melibatkan pegawai kanan Bukit Aman melawat lokasi sekatan jalan raya adalah untuk melihat aspek penambahbaikan dan kebajikan anggota polis yang bertugas di lapangan.-K!ONLINE


Dua pesakit Covid-19 curi telefon bimbit di MAEPS ditahan
Oleh NUR SHARIEZA ISMAIL

11 Februari 2021, 3:30 pm
SEPANG – Polis menahan dua lelaki selepas disyaki mencuri empat unit telefon bimbit milik pesakit di Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (MAEPS), Serdang, malam tadi.
Ketua Polis Daerah Sepang, Asisten Komisioner Wan Kamarul Azran Wan Yusoff, berkata, kejadian berlaku kira-kira pukul 10.30 malam selepas pegawai perubatan di pusat kuarantin berkenaan terdengar berlaku kekecohan dalam kalangan pesakit yang sedang mendapatkan rawatan.
“Susulan itu pegawai dan petugas perubatan berkenaan telah mengaktifkan kod oren dengan meminta bantuan anggota polis bertugas bagi meredakan keadaan,” katanya menerusi kenyataan hari ini.
Wan Kamarul Azran berkata, siasatan lanjut mendapati berlaku kes kecurian telefon bimbit dalam kalangan pesakit di pusat kuarantin itu.
“Dalam kejadian itu, beberapa pesakit lain turut menahan dua lelaki berusia 24 tahun dan 40-an yang juga pesakit di dewan kuarantin sama disyaki terbabit dalam kes kecurian telefon bimbit.
“Pegawai perubatan juga menemui empat unit telefon bimbit yang disyaki dicuri itu,” katanya.

Wan Kamarul Azran berkata, kedua-dua suspek kemudian dipindahkan ke dewan lain bagi tujuan keselamatan.
“Berdasarkan rekod tempoh kuarantin, seorang daripada suspek itu akan mengakhiri tempoh rawatan kuarantin hari ini manakala seorang lagi berusia 24 tahun akan dilepaskan daripada kuarantin esok.
“Kedua-dua mereka akan ditahan oleh pihak polis sebaik dilepaskan dari pusat kuarantin,” katanya.
Terdahulu, tular satu video menerusi aplikasi Tik Tok dipercayai dirakam pesakit yang dikuarantin menunjukkan seorang daripada suspek dibawa keluar oleh pihak polis lengkap berpakaian pelindung diri (PPE).-K!ONLINE


Pelanggan diingatkan tidak cantum meja di kedai makan
Oleh MOHD. RAFIE AZIMI

11 Februari 2021, 4:17 pm
ALOR SETAR – Pengunjung premis makanan diingatkan supaya tidak mencantumkan meja makan sesuka hati sepanjang tempoh pelaksanaan Perintah Kawalan Pergerakan (PKP) ini.
Pengarah Keselamatan Negeri Majlis Keselamatan Negara (MKN) Kedah, Mohd. Zawawi Zakaria berkata, pemilik premis pada masa sama perlu bertindak tegas bagi menghalang perbuatan tersebut.
Katanya, perlanggaran prosedur operasi standard (SOP) PKP tersebut membolehkan kedua-dua pihak itu dikenakan kompaun.
“Kalau katakan mereka itu satu keluarga sekali pun, pada masa ini kita cuma benarkan dua orang dalam satu kenderaan, jadi tidak ada isu kononnya mereka datang makan di kedai bersama keluarga.
“Adalah jelas kalau lebih dua orang semeja, itu sudah melanggar SOP,” katanya pada sidang akhbar selepas melaksanakan operasi pemantauan pematuhan SOP PKP di premis-premis berhampiran Pekan Rabu di sini hari ini.
Sementara itu, katanya, pemantauan dijalankan mendapati kebanyakkan premis mengabaikan SOP untuk meletakkan petugas bagi membuat saringan kemasukan pelanggan sebelum dibenarkan masuk.

“Perlu ada petugas untuk pantau suhu serta pastikan pelanggan mendaftar menggunakan aplikasi My Sejahtera tetapi pemantauan mendapati banyak premis mengabaikan perkara itu,” ujarnya. – K! ONLINE


Curi elektrik RM648,000 melombong Bitcoin
Oleh DIYANATUL ATIQAH ZAKARYA

11 Februari 2021, 3:48 pm
ALOR GAJAH – Polis negeri ini berjaya menghidu kegiatan mencuri bekalan elektrik mencecah RM648,000 di sebuah premis yang menjalankan aktiviti melombong mata wang digital Bitcoin di pekan Pulau Sebang, di sini, semalam.
Timbalan Ketua Polis Negeri, Datuk Shahrul Lalli Masduki berkata, serbuan itu dilakukan sepasukan pegawai dan anggota dari Jabatan Siasatan Jenayah (JSJ) Ibu Pejabat Polis Kontinjen (IPK) dan Alor Gajah bersama-sama penguat kuasa Tenaga Nasional Berhad (TNB) kira-kira pukul 3.30 petang.
Katanya, aktiviti itu berjaya dikesan selepas pasukan penguat kuasa mendapati berlaku penyambungan yang tidak mengikut peraturan Pencawang Padat TNB melibatkan premis tersebut.
“Semasa serbuan dibuat, premis itu dapati tidak mempunyai penjaga dan pasukan polis bertindak memecah masuk ke dalam bangunan dua tingkat berkenaan.
“Hasil pemeriksaan di lokasi mendapati terdapat pemasangan kabel bekalan elektrik secara tidak teratur dan menjumpai 700 unit mesin lombong Bitcoin,”katanya pada sidang akhbar di Ibu Pejabat Polis Daerah Alor Gajah di sini, hari ini.
Katanya, seorang lelaki tempatan berusia 35 tahun bagaimanapun muncul di lokasi kira-kira 30 minit kemudian sebelum ditahan bagi membantu siasatan.

“Hasil soal siasat dijalankan premis itu dipercayai telah menjalankan kegiatan melombong Bitcoin sejak dua bulan lalu dan pemeriksaan lanjut akaun bil elektrik premis itu mendapati mereka hanya membayar sebanyak RM10 sebulan.
“Pemeriksaan kadar elektrik di bangunan itu bagaimanapun merekodkan penggunaan semasa arus lebih 3,000 ampere (Amp) iaitu kira-kira RM324,000 sebulan bagi kegunaan mesin Bitcoin tersebut,” katanya.
Mengulas lanjut Shahrul berkata, modus operandi digunakan bagi kegiatan melombong Bitcoin itu adalah dengan memilih lokasi terpencil dan bangunan kedai yang tidak mempunyai ramai peniaga untuk mengaburi bunyi bising yang dikeluarkan mesin tersebut.
“Kita telah merampas kesemua 700 mesin Bitcoin dan peralatan digunakan bagi kegiatan tersebut. Setakat ini, ia merupakan rampasan terbesar membabitkan sindiket Bitcoin bagi wilayah Selatan.
“Siasatan lanjut masih diteruskan bagi mengesan sekiranya aktiviti ini mempunyai rangkaian lain di negeri ini,” katanya.
Ujarnya, lelaki yang ditahan kini direman selama dua hari bermula esok bagi membantu siasatan mengikut Seksyen 379 Kanun Keseksaan kerana mencuri arus elektrik dan Seksyen 37(1) Akta Bekalan Elektrik 1990.-K!ONLINE


Gambar disalah guna, Eyra Hazali buat laporan polis
Oleh SAIRUL ZAMRI MISRANI

11 Februari 2021, 3:47 pm
PETALING JAYA – Bengang gambar bersama keluarga disalah guna untuk keuntungan peribadi pihak tidak bertanggungjawab, pelakon Eyra Hazali nekad mengambil tindakan tegas.
Menurut Eyra, satu laporan polis telah dibuat berhubung sebuah akuan media sosial kerana menggunakan gambar bagi melariskan perniagaan yang tiada kaitan dengan dirinya.
Menerusi hantara dalam Instagramnya,  pelakon yang popular menerusi drama bersiri Mr. Grey itu menjelaskan, dia sudah menghubungi individu tidak bertanggjungjawab itu agar segera menarik balik gambarnya  namun permintaan tersebut langsung tidak dihiraukan.
“Assalamualaikum semua. Saya terima satu direct message (DM) Khamis lepas yang menyatakan ada satu akaun Facebook telah menggunakan gambar keluarga saya dengan kapsyen palsu.
“Allahuakbar, saya sudah pun hubungi orang itu untuk turunkan entri tapi mereka tak nak percaya bahawa saya pemilik gambar tersebut,” tulisnya pada ruangan kapsyen.
Menurusi pendedahan itu juga, Eyra atau nama sebenarnya Hazirah Qasdina Hazali, 22, turut memuat naik tangkap layar perbualannya WhatsApp dengan individu terbabit.

Tambahnya, satu laporan polis telah dibuat kelmarin selepas pihak terbabit enggan memberikan kerjasama.
“Walaupun saya ugut untuk buat laporan polis pun dia tidak takut, mungkin seronok tengah pegang duit orang,” ujarnya.
Eyra yang merupakan isteri kepada penjaga gol JDT, Muhammad Naziq Nadzli turut memohon kerjasama orang ramai agar berwaspada dan tidak menjadi mangsa penipuan sesetengah individu tidak bertanggungjawab dalam sosial. – K! ONLINE


Ruang makan di R&R dibuka semula
Oleh MOHD YUNUS YAKKUB

11 Februari 2021, 3:38 pm
SHAH ALAM – Semua ruang makan di medan selera kawasan rehat dan rawat (R&R) termasuk di Lebuh Raya Pantai Timur 2 (LPT2) dibuka semula mulai semalam.
PLUS Malaysia Berhad (PLUS) dalam kenyataan hari ini memaklumkan pembukaan tersebut selari dengan pengumuman kerajaan dan pelanggan lebuh raya yang berhenti untuk menikmati makanan dan minuman di kawasan-kawasan tersebut dinasihatkan agar terus patuh kepada prosedur standard operasi (SOP).
Katanya, ini termasuk hanya dua orang dibenarkan berada pada satu meja makan dengan memastikan penjarakan fizikal satu meter.
“Pelanggan juga dinasihati untuk memakai pelitup muka, mendaftar melalui Aplikasi MySejahtera, menjalani pemeriksaan suhu badan dan mengamalkan penjarakan fizikal satu-meter apabila beratur untuk pembelian makanan atau ketika menggunakan kemudahan di R&R dalam tempoh ini.
“Semua kemudahan di R&R dan hentian sebelah seperti tandas awam dan surau dibuka 24-jam akan dibuka semasa tempoh Perintah Kawalan Pergerakan (PKP). Manakala, restoran, gerai serta trak bergerak makanan dan minuman termasuk kedai serbaneka beroperasi mulai pukul 6 pagi hingga 10 malam,” katanya.
Jelas PLUS lagi, tempahan juga boleh dilakukan para pelanggan menerusi fungsi Pra-Pesanan menerusi Aplikasi PLUS yang boleh dimuat turun secara percuma melalui google Play Store untuk peranti android atau App Store untuk pengguna iPhone.

“Pelanggan dapat menikmati pelbagai juadah makanan yang lazat daripada gerai-gerai di 21 R&R terpilih sama ada untuk menikmati makanan di R&R atau membawa pulang makanan dengan lebih mudah dan senang.
“Variasi pilihan makanan yang ditawarkan boleh dilihat menerusi aplikasi PLUS atau klik pautan https://orderdisini.plus.com.my/,” ujarnya. -K!ONLINE


Petugas Barisan hadapan Pahang terima vaksin Covid-19 hujung bulan ini
Oleh KOSMO!

11 Februari 2021, 3:55 pm
Oleh NIK SUKRY RAMLI
KUANTAN -Petugas barisan hadapan di Pahang dijadualkan menerima suntikan vaksin Covid-19 hujung bulan ini.
Keputusan untuk memberi keutamaan kepada kira-kira 28,000 petugas barisan hadapan itu dibuat kerajaan negeri selepas dibincangkan dalam Majlis Mesyuarat Kerajaan negeri semalam.
Menteri Besar, Datuk Seri Wan Rosdy Wan Ismail berkata, fasa pertama program suntikan vaksin Covid-19 itu membabitkan kakitangan Jabatan Kesihatan Negeri Pahang (JKNP), Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Task Force Covid  Negeri.
“Fasa kedua pula membabitkan lebih 360,000 orang dalam kalangan mereka berisiko tinggi antaranya warga emas berusia 60 tahun dan ke atas serta golongan berpenyakit kronik atau ‘comorbid’, bermula April ini.
“Bagi Fasa ketiga pula yang membabitkan kira-kira 700,000 individu berusia 18 tahun dan ke atas pula, suntikan vaksin bermula Mei hingga Februari 2022,” katanya dalam satu kenyataan di sini, hari ini.

Sehubungan itu, katanya, seluruh rakyat Pahang berjumlah kira-kira 1.12 juta atau sasaran 70 peratus daripada keseluruhan 1.67 juta penduduk bakal menerima suntikan vaksin sebagai usaha membendung penularan pandemik Covid-19.
“Sebanyak 69 pusat suntikan sedang dikaji kesesuaiannya di seluruh negeri, antara lain membabitkan hospital, klinik kesihatan, dewan dan bangunan agensi tertentu. Jumlah pemberi suntikan atau vaksinator ialah 578 orang.
“Sukacita saya sarankan kepada semua pihak supaya memberi kerjasama penuh dengan mendapatkan vaksinasi Covid-19 mengikut tatacara ditetapkan untuk memastikan program vaksinasi di negeri ini dapat berjalan lancar dan berkesan, Insya-Allah,” katanya.-K!ONLINE


Sukarelawan warga emas diperlukan bagi kajian klinikal Covid-19
Oleh MOHD. HUSNI MOHD. NOOR

11 Februari 2021, 4:01 pm
PUTRAJAYA – Kementerian Kesihatan (KKM) memerlukan sukarelawan berusia 60 tahun dan ke atas bagi menyertai Kajian Klinikal Fasa 3 Vaksin Covid-19.
Menerusi satu kenyataan, sukarelawan itu diperlukan sebagai sebahagian kajian untuk menguji keberkesanan dan keselamatan vaksin bagi golongan warga emas.
Menurutnya, pihaknya memerlukan seramai 315 hingga 450 warga emas sebagai sukarelawan bagi kajian itu.
“Kami mengalu-alukan sukarelawan warga emas yang berminat untuk menyumbang dalam pembangunan vaksin Covid-19.
“Mereka yang berminat boleh menghubungi sembilan buah hospital yang terbabit antaranya Hospital Ampang, Hospital Umum Sarawak, Hospital Pulau Pinang dan Hospital Seberang Jaya, Hospital Sultanah Bahiyah.
“Hospital lain adalah Hospital Raja Permaisuri Bainun, Hospital Taiping, Hospital Sungai Buloh dan Hospital Sultan Abdul Halim,” katanya di Facebook hari ini.

Katanya, kajian klinikal itu adalah hasil kerjasama KKM dan Institut Perubatan Biologi, Akademi Sains Perubatan China (IMBCAMS).
Dalam pada itu, KKM berkata, seramai 8,162 sukalerawan sudah menghubungi sembilan buah hospital yang terbabit, setakat 9 Februari lalu.
“Daripada jumlah itu, 50 peratus iaitu 1,512 sukarelawan telah bersetuju untuk menyertai kajian ini.
“Manakala, 38 peratus sukarelawan telah menerima dos pertama vaksin kajian atau plasebo,” katanya.-K!ONLINE


Bayar balik duit saya RM160,000 – Abby Abadi kena tipu beli tanah
Oleh MOHAMMAD SHAHEMY AZMI

11 Februari 2021, 3:23 pm
PETALING JAYA – “Saya tidak halalkan dunia akhirat. Saya tak nak dah tanah, saya nak duit saya balik”.
Itu luahan kemarahan pelakon Abby Abadi setelah mengalami kerugian sebanyak RM160,000 akibat urusan jual beli tanah di Beranang, Hulu Langat, Selangor yang masih tiada hitam putih sejak lima tahun lalu.
Abby atau nama sebenarnya Arbaiyah Abdul Manan, 44, berkata, dia tidak menyangka akan berdepan dengan manusia ‘putar alam’ dalam urusan jual beli tanah bersama seorang lelaki dikenali sebagai Maslan Urmin pada tahun 2016.
“Jual beli tanah yang menyakitkan jiwa. Saya tak tahu nak kata macam mana lagi perasaan saya sekarang ini. Tidak pernah sangka akan berurusan dengan manusia yang ‘putar alam’ macam Maslan Urmin.
“Sekejap cakap lain, sekejap cakap lain pula. Sudahnya hampir lima tahun berlalu, tidak juga selesai lagi,” ujar Abby menerusi Instagramnya.
Ujar anggota kumpulan nyanyian, Elite itu lagi, jumlah kerugian yang dialaminya turut melibatkan duit hasil pemberian ibunya.

“Bukan sikit duit saya beli tanah itu. RM160,000 tau. Mak saya juga bantu supaya anaknya ada juga harta.
“Kata mak impian konon nak beli tanah, nak buat rumah sebab saya anak ramai. Biarlah ada jaminan untuk jangka panjang. Tapi macam kena main (tipu) pula,” katanya.
Tidak sanggp menunggu lebih lama, pelakon yang popular menerusi drama bersiri Gerak Khas itu turut meminta bantuan netizen menggunakan kuasa viral untuk menjejaki lelaki terbabit.
“Siapa punya ayah ni (Maslan Urmin)? Atau ada siapa kenal? Tolong saya jejak hamba Allah ini sekejap. Lima tahun dah berlalu. Mari munculkan diri dan selesaikan apa yang patut.
“Kalau dapat jumpa lagi bagus. Saya nak minta pulangkan duit. Tawar hati dah nak beli tanah yang tidak tahu apa cerita,” tambahnya.
TANGKAP layar luahan Abby Abadi dalam Instagram.
Menerusi hantaran berbeza, difahamkan lelaki berkenaan telah dijumpai hasil bantuan netizen.
Bahkan, didapati bahawa Maslan Urmin itu pernah tular dalam laman sosial kerana memberi bantuan barang-barang keperluan (sedekah) untuk individu yang memerlukan.
“Alhamdulillah Maslan Urmin keluarga yang baik rupanya. Rajin bersedekah. Baru sahaja tular beri bantuan kepada yang memerlukan ye? Saya pun baru tahu.
“Ya Allah syukur dapat kenal dan nak sangat jumpa supaya perjanjian kita (jual beli tanah) ini dapat diselesaikan dengan baik,” tulis Abby berbaur sindiran.
Bagaimanapun, menerusi hantaran tersebut, Abby menegaskan bahawa dia tetap ingin berjumpa dengan Maslan bagi ingin menuntut semula bayaran yang telah dibuatnya.
Menurut Abby, dia mengagumi kemuliaan hati keluarga tersebut kerana bersedekah, namun dia berhak menuntut supaya wangnya dikembalikan semula.
“Saya akan minta maaf kepada mereka sebab gunakan media sosial untuk selesaikan hal ini, tetapi saya tiada pilihan. Saya mahukan hak saya semula,” ujarnya. – K! ONLINE


Agong berkenan kurnia rumah kepada mangsa banjir
Oleh MOHD RASDAN AHMAD

12 Februari 2021, 7:19 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan bantuan bagi membina rumah baharu kepada mereka yang terjejas di Pekan, Pahang.
Satu status di Facebook Istana Negara hari ini menyaksikan baginda sendiri turut berangkat turun padang bagi meninjau sendiri tapak pembinaan rumah baharu tersebut masing-masing di Kampung Sungai Gangchong, Acheh dan Kampung Tanjung Pulai, hari ini.
Seri Paduka turut diiringi empat anakanda, Pemangku Raja Pahang Tengku Hassanal Ibrahim Alam Shah, Tengku Arif Bendahara Tengku Muhammad Iskandar Ri’ayatuddin Shah, Tengku Panglima Raja Tengku Amir Nasser Ibrahim Shah dan Tengku Panglima Muda Tengku Ahmad Ismail Mu’adzam Shah.
Sejurus tiba di Kampung Tanjung Pulai, kira-kira pukul 4 petang, baginda diberi taklimat ringkas oleh Pengarah Jabatan Kerja Raya (JKR) Pahang, Hafizah Zakaria yang memaklumkan kerja-kerja pembinaan rumah setingkat itu akan bermula pada minggu depan.
Menurut Hafizah, pembinaan rumah yang mempunyai tiga bilik selain dilengkapi ruang makan dan tandas itu akan mengambil masa sekitar tiga hingga empat bulan yang dibina di atas tanah milik mangsa banjir sendiri. – K! ONLINE.


Jurulatih kecergasan jual tembikai di tepi jalan
Oleh KOSMO!

12 Februari 2021, 7:18 pm
HANOI – Seorang jurulatih kecergasan berbadan tegap dari Korea Selatan tular di media sosial Vietnam apabila dia dirakam menjual buah tembikai di tepi jalan, lapor portal Mothership, baru-baru ini.
Lee Won, 40, sebenarnya sedang menjalani penggambaran bagi satu projek fotografi dan memuat naik beberapa keping foto di Facebook tanpa menyedari ia menjadi tular.
“Menjual tembikai ketika sambutan Tahun Baharu Vietnam atau dikenali sebagai Tet dikatakan boleh mendatangkan tuah dan kegembiraan kepada orang sekeliling,” tulis Lee Won.
Menerusi foto itu, Lee Won mengenakan kostum tradisional yang pernah dipakai oleh pahlawan legenda Vietnam, Mai An Tiem yang dikatakan individu pertama mewujudkan tanaman tembikai di negara itu.
Dengan memakai kain sarung tradisional berwarna oren dan tidak berbaju, Lee Won menarik perhatian netizen yang meninggalkan pelbagai komen di gambar itu.
“Jika dia yang menjual tembikai, saya akan borong kesemuanya,” tulis seorang pengguna media sosial.

Setakat ini, gambar tersebut sudah menerima lebih 5,000 likes dan tidak henti dikongsi di pelbagai platform media sosial. – Agensi


Dua varian SARS-CoV-2 dikesan di Sarawak
Oleh SITI A'ISYAH SUKAIMI

12 Februari 2021, 8:23 pm
PUTRAJAYA – Kementerian Kesihatan (KKM) memaklumkan mengenai penemuan dua varian SARS-CoV-2 di Sarawak membabitkan B.1.160.3 dan B.1.160 berdasarkan maklum balas daripada Unit Virology, Institut Penyelidikan Perubatan (IMR) KKM.
Ketua Pengarah Kesihatan, Tan Sri Dr. Noor Hisham Abdullah berkata, ia berdasarkan laporan yang diterima daripada pihak Universiti Malaysia Sarawak (Unimas) berhubung dua varian SARS-CoV-2 yang dikesan itu.
Menurutnya, varian B.1.160.3 diubah nama kepada B.1.470 berdasarkan kajian daripada Global Initiative on Sharing All Influenza Data (GISAID).
“Varian ini didominasi varian dari Indonesia sejak April tahun lalu dengan prevalen 67.6 peratus atau 76/108 dengan 76 daripada 108 bilangan penuh penjujukan genom adalah dari Indonesia.
“Negara lain yang melaporkan varian ini ialah Singapura (10.2 peratus; 11/108), Jepun (12.0 peratus; 13/108) serta minoriti di Taiwan dan Hong Kong. Varian ini ada mutasi D614G yang kini ditemui pada hampir majoriti varian SARS-CoV-2,” katanya pada Twitter di sini hari ini.
Dalam pada itu, Noor Hisham berkata, varian B.1.160 pula adalah varian yang lazim ditemui di Eropah sejak Julai 2020.

“B.1.160 bermula dari Perancis (11.2 peratus) dan kini didominasi oleh Denmark (28.0 peratus), Switzerland (15.4 peratus) dan United Kingdom (17.2 peratus).
“Varian ini mempunyai mutasi spike D614G dan S477N. Tetapi varian yang dominan di UK kini adalah varian B1.1.7 di mana 89.9 peratus ‘distribusi’ varian ini di dunia adalah di UK,” katanya.
Sementara itu, mengulas lebih lanjut mengenai dua varian ditemui di Sarawak, beliau berkata, tiada bukti varian B.1.160/B.1.470 tersebut mempunyai tahap kadar jangkitan atau ‘virulens’ yang lebih tinggi.
“Daripada kajian penjujukan genom di Semenanjung, strain yang serupa masih belum ditemui. Ia berkemungkinan dari Indonesia yang mendaftarkan 67.7 peratus strain serupa sejak April tahun lalu,” katanya. -K!ONLINE


Dua lelaki ditahan susulan penemuan mayat
Oleh ABDUL RASHID ABDUL RAHMAN

12 Februari 2021, 10:12 pm
BENTONG – Polis menahan dua lelaki warganegara asing bagi membantu siasatan berhubung penemuan mayat seorang lelaki warga asing di kawasan kebun di Sungai Dua di sini semalam.
Ketua Polis Daerah Bentong, Superintendan Zaiham Mohd. Kahar berkata, seorang suspek ditahan berdekatan tempat kejadian manakala seorang lagi ditahan di sebuah stesen minyak.
“Siasatan awal mendapati suspek berumur 24 tahun yang ditahan di sebuah stesen minyak sering berhubung dengan mangsa sebelum kejadian manakala suspek kedua berumur 35 tahun dipercayai ada kaitan dengan kes ini.
“Suspek pertama ditahan reman selama tujuh hari manakala suspek kedua ditahan reman selama 14 hari bagi membantu siasatan,” katanya di sini hari ini.
Semalam mayat seorang lelaki berumur 38 tahun ditemukan mati dalam keadaan tertiarap di tangga pondok sebuah kebun di Sungai Dua di sini.
Menurut Zaiham kes itu disiasat mengikut Seksyen 302 Kanun Keseksaan dan motif kejadian masih dalam siasatan.

Katanya, mayat mangsa dibawa ke Hospital Tengku Ampuan Afzan (HTAA) Kuantan untuk bedah siasat yang dijadual pada Ahad ini. – K! ONLINE


Varian koronavirus Kent dijangka paling dominan di dunia
Oleh KOSMO!

12 Februari 2021, 10:01 pm
LONDON – Varian Covid-19 baharu dan lebih mudah berjangkit  yang pertama kali ditemui di Kent, tenggara England akan menjadi varian dominan dunia, kata pengarah program pemantauan genetik Britain, Profesor Sharon Peacock
Varian itu telah dikesan di serata Britain dan di lebih 50 negara di dunia.
“Ia akan ‘menguasai’ dunia dan kemungkinan itu kuat,”  kata Peacock  kepada Perbadanan Penyiaran Britain seperti yang dilaporkan portal berita ITV semalam.
Varian baharu itu memaksa London dan sebilangan kawasan di selatan serta timur England melaksanakan  sekatan Tahap 4 sekali gus paling ketat sebelum Krismas tahun lalu sebelum perintah berkurung koronavirus diperluaskan ke seluruh Britain.
Analisis varian Kent yang dikenali sebagai B117 itu membayangkan ia 70 peratus lebih mudah berjangkit berbanding varian sebelum ini di Britain dan lebih berbahaya.
“Sifatnya yang mudah berjangkit akan menyebabkan saintis-saintis berdepan kesukaran untuk tahun-tahun akan datang,” kata Peacock.

Satu kajian mendapati pesakit di Britain kurang cenderung untuk mengalami kehilangan deria rasa dan bau selepas dijangkiti varian tersebut.
Sehingga kini, terdapat empat varian Covid-1 membimbangkan yang dikenal pasti saintis-saintis program itu.
Tiga daripadanya ditemui di Britain manakala varian keempat dikesan di Brazil dan dikenal pasti menjangkiti sebilangan pelawat yang berkunjung ke Jepun. – Agensi


AS miliki bekalan 600 juta dos vaksin Covid-19
Oleh KOSMO!

12 Februari 2021, 7:43 pm
WASHINGTON – Presiden Joe Biden berkata hari ini bahawa Amerika Syarikat (AS)  menempah 200 juta lagi vaksin Covid-19 ketika pihak berkuasa kesihatan menetapkan matlamat pelalian koronavirus  untuk sebahagian besar rakyat AS menjelang Julai ini.
Tempahan vaksin Pfizer/BioNTech dan  Moderna itu akan menjadikan bekalan keseluruhan vaksin Covid-19 meningkat 50 peratus kepada 600 juta dos.
“Tengah hari ini, kita menandatangani kontrak untuk 100 juta lagi vaksin Moderna dan 100 juta vaksin Pfizer.
“Kita berada di landasan untuk memiliki bekalan mencukupi bagi memberi pelalian koronavirus kepada 300 juta rakyat AS menjelang akhir Julai ini,” kata Biden selepas melawat Institut Kesihatan Nasional dekat Washington.
Kempen imunisasi AS bermula lembab pada Disember tahun lalu tetapi kini semakin pulih.
Sejumlah 46.4 juta suntikan vaksin telah diberikan dan sekurang-kurangnya 34.7 juta orang telah menerima satu atau dua dos vaksin Covid-19 atau bersamaan 10 peratus rakyat negara kuasa besar itu.

Wabak Covid-19 juga  beransur reda di AS sejak memuncak pada 8 Januari lalu selepas musim cuti Krismas dan Tahun Baru.
As kini mencatat purata lebih sedikit daripada 100,000 kes harian menurun berbanding lebih 300,000 kes harian sebelum ini. – AFP


3,505 kes sembuh mengatasi 3,318 kes baharu
Oleh SITI A'ISYAH SUKAIMI

12 Februari 2021, 7:22 pm
PUTRAJAYA – Kes sembuh Covid-19 yang dilaporkan hari ini masih mengatasi kes harian dengan 3,505 kes manakala, kes positif pula mencatatkan sebanyak 3,318 kes.
Angka tersebut menjadikan jumlah kumulatif kes sembuh sebanyak 205,774 kes dan angka kes Covid-19 di Malaysia merekodkan 258,306 kes dengan kes aktif kebolehjangkitan sebanyak 51,579 kes.
Ketua Pengarah Kesihatan, Tan Sri Dr. Noor Hisham Abdullah berkata, terdapat 17 kematian dilaporkan di Selangor, Sabah, Kuala Lumpur, Sarawak, Perak, Melaka, Kelantan Pahang dan Johor menjadikan 953 kes kematian Covid-19 di Malaysia.
Menurutnya, 83 kluster melaporkan pertambahan kes dengan 14 daripadanya kluster baharu melibatkan 13 kluster berkaitan tempat kerja dan satu kluster komuniti.
“Kluster baharu tersebut melibatkan Kluster Jalan Seelong di Kulai, Johor (327 kes); Kluster Jalan Perindustrian Elektronik di Kulai, Kota Tinggi, Pontian dan Muar (25 kes); Kluster Jalan Besar Pontian di Batu Pahat dan Pontian (64 kes) serta Kluster Ladang Pekan di Kluang (18 kes).
“Kluster Perindustrian Pelepas di Johor Bahru, Kluang, Kota Tinggi, Mersing, Kulai dan Muar (32 kes); Kluster Jalan Jelapang di Kinta dan Kuala Kangsar, Perak (24 kes) serta Kluster Jalan Perusahaan Tiga di Larut, Matang, Selama dan Kerian (21 kes),” katanya dalam satu kenyataan akhbar di sini hari ini.

Noor Hisham berkata, selain itu, Kluster Tapak Bina Damar di Sepang, Selangor dan Putrajaya (64 kes); Kluster Taman Industri di Petaling, Kuala Selangor (16 kes); Kluster Tapak Bina Pantai Dalam di Lembah Pantai (94 kes) serta Kluster Selambau di Kuala Muda, Kedah (136 kes).
“Seterusnya, Kluster Teknologi Berendam di Melaka Tengah, Jasin dan Alor Gajah di Melaka, Tampin di Negeri Sembilan, Sepang di Selangor serta Tangkak di Johor (41 kes) dan Kluster Pangkal Changgong di Machang, Pasir Puteh serta Tanah Merah di Kelantan (14 kes).
“Satu lagi kluster komuniti pula ialah Kluster Kampung Teluk di Manjung, Perak dengan 21 kes positif Covid-19 dikesan,” katanya.
Ujarnya lagi, tujuh kluster tamat hari ini melibatkan Kluster Batu 39, Kluster Palut, Kluster Cergas, Kluster Tapak Bina Damai, Kluster Lingkaran Lintang, Kluster Ladang Matamba dan Kluster Rengit Sentral menjadikan sebanyak 478 kluster ditamatkan sehingga kini. -K!ONLINE


DidikTV KPM bersiaran 17 Februari depan
Oleh NOR IDAYU BOSRO

12 Februari 2021, 6:46 pm
PUTRAJAYA – Kementerian Pendidikan (KPM) akan memperkenalkan saluran khusus TV Pendidikan yang dikenali sebagai DidikTV KPM mulai 17 Februari depan.
Pelancaran DidikTV KPM akan disempurnakan oleh Perdana Menteri, Tan Sri Muhyiddin Yassin pada pukul 8 pagi pada hari pertama siarannya.
KPM berkata, DidikTV KPM boleh ditonton menerusi saluran 107 di MYTV, saluran 147 di Astro dan saluran ntv7 di TV UNIFI bermula pukul 7 pagi hingga 12 tengah malam setiap hari.
Katanya, bagi set TV Digital Bersepadu (iDTV) yang menggunakan antena, carian saluran DidikTV KPM boleh dilakukan menerusi penalaan automatik.
“Buat pertama kalinya KPM memperkenalkan saluran khusus TV Pendidikan secara terestrial dengan pengisian dari 7 pagi hingga 12 tengah malam setiap hari,” katanya dalam satu kenyataan di sini hari ini.
KPM berkata, pewujudan saluran khusus itu merupakan usaha berterusan KPM dalam meningkatkan akses kepada pendidikan berkualiti bagi semua murid di seluruh negara.

Menurut KPM, DidikTV KPM akan menyiarkan program yang diterbitkan khusus dengan berteraskan kurikulum dan kokurikulum KPM.
“Saluran ini juga akan menyiarkan berita mengenai dunia pendidikan, program bercorak didik hibur (edutainment) serta kandungan yang dihasilkan oleh murid.
“Selain itu, program antarabangsa yang bersesuaian akan turut disiarkan,” katanya.
KPM berkata, saluran DidikTV KPM juga merupakan satu platform untuk memperkasakan budaya ilmu, menerapkan nilai-nilai murni dan mewujudkan masyarakat berinformasi.
“KPM sentiasa komited untuk terus melakukan yang terbaik,” katanya.
Sebelum ini, KPM telah menyediakan program TV Pendidikan selama 11 jam melalui TV Okey RTM, Tutor TV ASTRO dan [email protected].


Pendaftaran sebagai penerima vaksin mulai Mac
Oleh KOSMO!

12 Februari 2021, 7:48 pm
PUTRAJAYA – Proses pendaftaran sebagai penerima vaksin Covid-19 bagi orang ramai dijangka dibuka bermula Mac ini dan dilaksanakan dengan konsep sukarela.
Menteri Sains, Teknologi dan Inovasi, Khairy Jamaluddin Abu Bakar berkata, orang ramai boleh berbuat demikian menerusi lima kaedah termasuk menggunakan aplikasi MySejahtera.
“Sekiranya tiada MySejahtera, orang ramai boleh mengakses laman sesawang JKJAV (Jawatankuasa Khas Jaminan Akses Bekalan Vaksin Covid19) yang akan dilancarkan oleh Perdana Menteri pada minggu depan.
“Selain itu, orang ramai juga boleh berbuat demikian menerust talian hotline (nombor ditetapkan kemudian) dan pendaftaran secara manual di klinik dan hospital awam serta swasta,” katanya.
Beliau berkata demikian pada program Ruang Bicara terbitan Bernama TV yang disiarkan malam semalam bertajuk ‘Vaksin: Kendurkan Ketegangan dan Kerisauan terhadap Covid-19.’
Mengulas lanjut, beliau berkata, kaedah kelima ialah melalui kerjasama dengan kerajaan negeri untuk mendaftarkan penerima termasuk warga emas sekiranya mereka berada di kawasan pedalaman.

Sementara itu, Khairy Jamaluddin yang Menteri Penyelaras Program Imunisasi Covid-19 Kebangsaan mengulangi kenyataan sebelum ini bahawa program vaksinasi akan dimulakan dengan petugas barisan hadapan.
Sebelum ini, Perdana Menteri, Tan Sri Muhyiddin Yassin berkata, program Imunisasi Covid-19 Kebangsaan akan melibatkan tiga fasa dengan fasa pertama membabitkan sejumlah 500,000 petugas barisan hadapan mulai bulan ini hingga April depan.
Menurutnya, fasa kedua melibatkan 9.4 juta orang terdiri daripada kumpulan berisiko tinggi  yang akan berlangsung mulai April hingga Ogos depan.
“Baki penerima vaksin dalam fasa ketiga merupakan golongan dewasa berumur 18 tahun ke atas yang akan bermula dari bulan Mei depan hingga Februari 2022,” katanya. -K! ONLINE


FarFarOut perlu 800 tahun kelilingi Matahari
Oleh KOSMO!

12 Februari 2021, 8:33 pm
WASHINGTON – Objek angkasa lepas dikenali sebagai FarFarOut berada sangat jauh dalam sistem solar kita.
Sebagai perbandingan lapor portal WION, Pluto mengambil masa 246 tahun untuk mengelilingi Matahari tetapi FarFarOut memerlukan masa 800 tahun untuk  melengkapkan orbitnya.
Ini bermakna kali terakhir FarFarOut membuat satu pusingan lengkap mengelilingi Matahari adalah ketika  penakluk, Genghis Khan meluaskan empayarnya di Asia dan ‘mengetuk pintu’ Eropah.
FarFarOut  berada pada jarak 132 unit  astronomi dari Matahari manakala  satu unit astronomi bersamaan dengan 150 juta kilometer.
Objek itu memiliki saiz cuma 400 kilometer dan ditemui pada 2018.
Sebelum penemuannya, satu lagi objek amat jauh ditemui pada 2018. Jaraknya adalah 124 unit astronomi dari Matahari.

Objek itu teramat jauh manakala  ahli astronomi Institut Sains Carnegie, Scott Sheppard secara spontan menamakannya Farout atau membawa maksud SungguhJauh.
Justeru, penemuan baharu itu dinamakan FarFarOut atau SungguhSungguhJauh iaitu lebih jauh daripada SungguhJauh.
FarFarOut memiliki orbit berbentuk bujur. Jarak orbit paling jauh objek tersebut adalah 175 unit astronomi dan paling dekat 27 unit astronomi. – Agensi


Awal, Scha dapat bayi perempuan lagi
12 Februari 2021, 4:17 pm
PETALING JAYA – Pasangan selebriti terkenal Awal Ashaari dan Scha Alyahya selamat menimang kehadiran cahaya mata kedua yang dilahirkan pada pukul 9.15 pagi tadi.
Berita gembira berkenaan dikongsikan Awal menerusi hantaran Instagram dengan memaklumkan isterinya Scha selamat melahirkan bayi perempuan seberat 3.2 kilogram di Prince Court Medical Centre, Kuala Lumpur.
“Bismillah. Kami sekeluarga memanjatkan syukur ke hadrat Allah S.W.T atas kelahiran cahaya mata kedua kami pada hari ini, Jumaat 12 Februari bersamaan 30 Jamadilakhir 1442 hijrah.
“Kedua-dua bayi dan ibu berada dalam keadaan baik dan masih berehat buat masa ini. Kami juga memohon maaf kerana tidak dapat menerima pelawat disebabkan SOP yang ditetapkan,” tulisnya.
Tambah Awal, Scha dijangka akan dibenarkan pulang ke rumah dalam masa beberapa hari lagi.
“Kami bersyukur atas amanat ini dan berterima kasih untuk doa dan sokongan yang diberikan kepada Scha, Awal dan Lara sekeluarga.

“Kami dijangka dibenarkan pulang ke rumah dalam masa beberapa hari lagi. Insya-Allah, kami akan berkongsi perkhabaran gembira ini dengan anda semua kelak.
“Jaga diri dan selamat datang ke dunia, Baby L,” katanya lagi.
Perkongsian pengacara Melodi itu kemudian dihujani dengan ribuan komen ucapan tahniah daripada peminat termasuklah rakan selebriti. – K! ONLINE


Warga emas maut basikal bergesel dengan motosikal
Oleh OTHMAN YAHAYA

12 Februari 2021, 5:52 pm
SUNGAI PETANI – Seorang wanita warga emas maut selepas basikal yang ditunggangnya bergesel dengan sebuah motosikal di Jalan Tikam Batu-Batu Lintang berdekatan Sekolah Kebangsaan Berapit di sini pagi tadi.
Dalam kejadian kira-kira pukul 9.20 pagi itu, mangsa, Pawan Abdul, 72, maut di lokasi kejadian akibat kecederaan di kepala.
Difahamkan kejadian berlaku ketika mangsa dalam  perjalanan pulang ke rumahnya di Kampung Berapit selepas membeli barangan di pasar pagi di
Tikam Batu di sini.
Ketua Polis Daerah Kuala Muda, Asisten Komisioner Adzli Abu Shah berkata, kemalangan berlaku apabila sebuah motosikal dinaiki dua remaja lelaki dipercayai bergesel dengan basikal mangsa yang sedang bergerak di sebelah tepi kiri jalan dari arah sama.
“Kejadian mengakibatkan mangsa terjatuh dan mengalami kecederaan parah di kepala dan meninggal dunia di tempat kejadian
“Dua remaja yang menaiki motosikal jenis Suzuki itu pula hanya mengalami kecederaan ringan,” katanya di sini hari ini.

Kata beliau, mayat mangsa dihantar ke Hospital Sultan Abdul Halim di sini untuk bedah siasat manakala dua remaja terbabit diberikan rawatan sebagai pesakit luar di hospital sama.
“Kes disiasat mengikut Seksyen 41(1) Akta Pengangkutan Jalan 1987,” tambahnya. – K! ONLINE


Pengambilan vaksin Covid-19 perlu disegerakan
Oleh MOHD RIDZAUDDIN ROSLAN

12 Februari 2021, 3:16 pm
PETALING JAYA- Pengambilan vaksin Covid-19 oleh setiap rakyat Malaysia harus diutamakan dan disegerakan dalam usaha mengawal penularan virus maut tersebut.
Imam Besar Masjid Putra, Ikmal Zaidi Hashim berkata, hukum penggunaan vaksin Covid-19 juga adalah harus dan wajib diambil oleh golongan yang ditetapkan kerajaan.
“Ketika ini, hanya kaedah pengambilan vaksin dianggap berkesan, maka ia menjurus kepada wajib kerana sekiranya langkah ini tidak diambil, terdapat risiko untuk mendapat penyakit yang tinggi dan memungkinkan kemudaratan.
Di peringkat antarabangsa, negara-negara Islam lain seperti Arab Saudi, Mesir, Jordan, Turki, Bahrain dan lain-lain telah menggunakan vaksin ini sebagai usaha pencegahan penyakit tersebut,” katanya di sini tadi.
Beliau berkata demikian ketika menyampaikan khutbah Jumaat bertajuk Berita Sahih di Masjid Putra, Putrajaya.
Katanya, orang ramai juga diminta untuk memahami isu berkaitan vaksin dengan merujuk sumber- sumber ilmiah yang tepat.

“Pejabat Menteri di Jabatan Perdana Menteri (Hal Ehwal Agama) telah mengeluarkan majalah Al-Bayan siri tujuh yang membahaskan tentang pengambilan vaksin Covid-19 dalam aspek hukum dan permasalahannya,” ujarnya. -K! ONLINE.


Empat lokaliti di Perak, Terengganu kena PKPD bermula Ahad
Oleh NUR HUDA MUSA

12 Februari 2021, 6:18 pm
PETALING JAYA – Sidang khas hari ini bersetuju melaksanakan Perintah Kawalan Pergerakan Diperketatkan (PKPD) di Pusat Pemulihan Akhlak (PPA) Batu Gajah, Perak dan Kuarters Kakitangan bermula 14 sehingga 27 Februari 2021.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu untuk memudahkan KKM melaksanakan saringan secara bersasar ke atas semua tahanan, kakitangan serta kontak rapat yang terlibat untuk memastikan tiada jangkitan dalam komuniti.
“Sehingga kini, KKM telah melaksanakan 81 ujian saringan dan daripada jumlah itu, sebanyak 29 kes positif Covid-19 telah direkodkan serta 45 baki saringan sedang menunggu keputusan.
“Prosedur Operasi Standard (SOP) PKPD di pusat tahanan ini juga sama seperti yang diumumkan sebelum ini termasuk pergerakan keluar masuk dan lawatan oleh ahli keluarga adalah tidak dibenarkan,” katanya dalam satu kenyataan di sini hari ini.
Dalam pada itu Ismail Sabri berkata, kerajaan bersetuju untuk melaksanakan PKPD di Kampung Darau Awek, Kampung Padang Baloh dan Kampung Lepan Kejor, Mukim Pasir Akar, Besut, Terengganu bermula 14 sehingga 27 Februari 2021.
“Pelaksanaan PKPD ini bagi mengawal pergerakan penduduk, mengurangkan jangkitan dalam komuniti serta memudahkan KKM melaksanakan saringan secara bersasar ke atas kira-kira 2,152 penduduk di ketiga-tiga lokaliti ini.

“Sehingga kini, KKM telah melaksanakan 570 ujian saringan dan daripada jumlah itu, sebanyak 21 kes positif Covid-19 telah direkodkan meliputi ketiga-tiga lokaliti ini,” jelasnya.
Selain itu Ismail Sabri memaklumkan, kerajaan juga bersetuju untuk menamatkan PKPD di Penjara Simpang Renggam, Johor dan Kuarters Kakitangan pada 14 Februari 2021 seperti yang dijadualkan.
“Sehingga kini, KKM telah selesai melaksanakan 476 ujian saringan dan daripada jumlah itu, sebanyak 294 kes positif Covid-19 telah direkodkan.
“KKM turut melaporkan kes positif Covid-19 di penjara ini telah menunjukkan trend penurunan dan terkawal serta kes terakhir yang direkodkan ialah pada 11 Februari 2021 iaitu sebanyak dua kes,” tambahnya. – K! ONLINE


Maidam lunas awal bantuan sara hidup mualaf
Oleh MOHD AZLI ADLAN

12 Februari 2021, 3:20 pm
KUALA TERENGGANU – Majlis Agama Islam dan Adat Melayu Terengganu (Maidam) telah mempercepatkan pembayaran bantuan sara hidup bulan ini kepada 173 penerima dalam kalangan asnaf mualaf di negeri ini.
Ketua Pegawai Eksekutif Maidam, M. Rozi Bidin berkata, pembayaran awal itu bagi membolehkan mualaf terutama dalam kalangan kaum Cina merayakan Tahun Baru Cina yang disambut hari ini.
“Bantuan sara hidup kepada asnaf mualaf tersebut dilunas awal menerusi akaun bank masing-masing pada awal minggu ini berbanding kebiasaan pada hujung bulan.
“Ia sebagai tanda keprihatinan bagi membolehkan mereka membuat persediaan menyambut Tahun Baru Cina dengan ahli keluarga masing-masing yang sebahagian masih dalam agama asal.
“Kita juga memahami waktu ini amat sukar berikutan penularan pandemik Covid-19,” katanya di sini hari ini.
M. Rozi berkata, pembayaran awal bantuan sara hidup itu turut melibatkan 2,195 asnaf fakir di negeri tersebut.

Jelas beliau, pembayaran bantuan sara hidup awal bagi kedua-dua kategori asnaf itu berjumlah RM820,000.
“Maidam juga sedang berikhtiar untuk melunaskan lebih awal bantuan sara hidup bulan ini kepada asnaf kategori lain,” katanya. – K! ONLINE.


568 individu masuk Malaysia semalam
Oleh NUR HUDA MUSA

12 Februari 2021, 6:36 pm
PETALING JAYA – Seramai 568 individu dilaporkan tiba di semua pintu masuk antarabangsa dan semuanya telah dikuarantin di stesen-stesen kuarantin di seluruh negara.
Menteri Kanan (Keselamatan), Datuk Seri Ismail Sabri Yaakob berkata, sejak 24 Julai 2020, seramai 120,282 individu telah pulang ke tanah air.
“Kesemua mereka ditempatkan di 73 hotel dan 11 Institut Latihan Awam (ILA) serta Institut Pengajian Swasta di seluruh negara.
“Seramai 5,749 individu pula dikuarantin dan secara kumulatifnya, seramai 113,985 orang dibenarkan pulang manakala 548 lagi dibawa ke hospital,” katanya dalam satu kenyataan di sini hari ini.
Dalam pada itu katanya, seramai 680 individu ditahan semalam atas kesalahan ingkar Prosedur Operasi Standard (SOP).
“Daripada jumlah itu, 610 dikompaun, 59 individu direman manakala 11 lagi dijamin.

“Antara kesalahan yang direkodkan ialah, tiada penjarakan fizikal (146), rentas daerah/negeri tanpa kebenaran (117), aktiviti pusat hiburan (106), tidak memakai pelitup muka (86), gagal menyediakan peralatan/merekod diri/pelanggan (64), keluar rumah tanpa alasan munasabah (36), membawa penumpang berlebihan (25), premis beroperasi lebih masa/tanpa kebenaran (23) dan lain-lain (77),” jelasnya. – K! ONLINE


Harga RON95, RON97 naik tiga sen
Oleh NOR IDAYU BOSRO

12 Februari 2021, 5:04 pm
PUTRAJAYA – Harga runcit petrol RON95 naik tiga sen kepada RM1.96 seliter berbanding RM1.93 bagi tempoh bermula tengah malam ini sehingga 19 Februari depan.
Kementerian Kewangan dalam satu kenyataan berkata, harga RON97 juga naik tiga sen daripada RM2.23 kepada RM2.26 seliter.
“Harga runcit diesel pula naik empat sen iaitu daripada RM2.11 seliter kepada RM2.15 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.
Sebelum ini, Menteri Kewangan, Tengku Datuk Seri Zafrul Aziz berkata, had harga siling produk petrol RON95 dan diesel masing-masing ditetapkan pada paras RM2.05 dan RM2.15 seliter.
Ia bagi melindungi pengguna daripada kesan kenaikan harga minyak yang ketara apabila harga sebenar minyak di pasaran global meningkat. -K! ONLINE


Servis tindik dalam kereta undang kecaman
Oleh KOSMO!

12 Februari 2021, 5:18 pm
PETALING JAYA – Budaya bertindik yang semakin popular dalam kalangan anak muda kini menyebabkan ada pihak tidak bertanggungjawab mengambil kesempatan menyediakan perkhidmatan yang murah tetapi tidak mengikut prosedur yang sepatutnya.
Baru-baru ini, terdapat beberapa klip video yang dimuat naik di laman sosial TikTok yang menunjukkan prosedur bertindik hanya dilakukan di dalam kereta sahaja bukan di dalam premis perniagaan.
Tindakan individu terbabit bagaimanapun mendapat kecaman daripada netizen yang kebanyakannya menyoal tahap kebersihan perkhidmatan yang disediakan.
Selain itu, netizen turut bimbang dan mendakwa perkhidmatan tersebut dijalankan tanpa mendapatkan kebenaran daripada mana-mana pihak berkuasa.
Dalam pada itu, netizen turut melahirkan rasa bimbang sekiranya peralatan yang digunakan untuk menindik tidak mengikut spesifikasi yang telah ditetapkan dan tahap kebersihan peralatan itu sendiri.
Seorang netizen yang dikenali sebagai Aiman berkata, tindakan individu terbabit sangat tidak bertanggungjawab dan membahayakan kerana prosedur bertindik terutama di bahagian anggota seperti lidah perlu dilakukan oleh penindik profesional.

“Beraninya tindik orang macam itu sahaja dalam kereta? Tindik lidah bukan macam tindik di telinga, jika tersilap tertindik pada urat, teruk padahnya,” katanya.
Seorang lagi netizen berkata, dia berharap ada peralatan pembasmi kuman bagi alat-alat yang digunakan di dalam kereta individu tersebut.
“Kebersihan perlu diutamakan, terutama sekali di tengah musim Covid-19 ini. Fikir dahulu sebelum buat,” katanya. – K! ONLINE


PM penerima pertama suntikan vaksin -KJ
Oleh KOSMO!

12 Februari 2021, 4:35 pm
PUTRAJAYA – Perdana Menteri, Tan Sri Muhyiddin Yassin akan menjadi orang pertama menerima suntikan vaksin Covid-19 apabila bekalannya sampai di Malaysia hujung bulan ini.
Perkara itu disahkan Menteri Sains, Teknologi dan Inovasi merangkap Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar.
“Ya, saya sahkan PM adalah orang pertama disuntik vaksin Pfizer sebab nak beri keyakinan kepada orang ramai bahawa vaksin selamat diguna pakai,” katanya.
Beliau berkata demikian dalam rancangan Ruang Bicara terbitan Bernama TV malam semalam.
Perdana Menteri, Tan Sri Muhyiddin Yassin dalam perutusan khas pada 4 Februari lalu berkata, kerajaan akan memulakan roll-out pelaksanaan Program Imunisasi Covid-19 Kebangsaan iaitu program vaksinasi terbesar yang pernah dilaksanakan di negara ini mulai hujung bulan ini.
Sebanyak 26.5 juta individu atau 80 peratus populasi rakyat Malaysia disasar untuk menerima vaksin yang akan diberikan secara percuma dalam program tersebut. -K! ONLINE.


2 jam lancar, Belagu Dayang lonjak carta
Oleh KOSMO!

12 Februari 2021, 3:41 pm
PETALING JAYA – Penyanyi popular Dayang Nurfaizah meluahkan kesyukuran dan terima kasih kepada peminat yang meletakkan album studio terbaharu yang dihasilkan, Belagu kini berada di tangga nombor satu carta Itunes Apple Store, hanya  dua jam selepas dilancarkan.
Dayang atau nama sebenarnya Dayang Nurfaizah Awang Dowty juga terharu dengan sambutan hangat diberikan pendengar dan peminat muzik tempatan.
Album bergenre klasik tersebut menghimpunkan khazanah lagu terbaik tempatan dan nusantara dan diberikan nafas baharu oleh Dayang, mula diedarkan hari ini.
BELAGU merupakan projek Dayang yang dimulakan sejak tahun lalu.
“Saya diberitau pengurus, Sharina Ahmad, Belagu mula diedarkan di seluruh penstriminan muzik tepat jam 12 malam tadi dan dua jam selepas itu album tersebut berada di tangga nombor satu dalam carta album paling laris jualan di Itunes Apple Store.”
“Alhamdullilah! terasa segala perancangan bertahun-tahun dan kerja keras dicurahkan untuk menghasilkan album ini sangat berbaloi. Ternyata apa yang saya mahu kongsikan dengan peminat muzik tempatan diterima baik,” katanya.
Jelas Dayang lagi, sambutan hangat diberikan peminat terhadap album Belagu juga menjadi petanda positif bahawa industri muzik tempatan masih mampu berkembang baik walaupun berdepan dengan pelbagai cabaran.

Dayang turut merakamkan ucapan terima kasih kepada beberapa pihak yang banyak membantu dalam merealisasikan impian menghasilkan Belagu terutama Kementerian Komunikasi dan Multimedia.
Album Belagu menghimpunkan lagu klasik antaranya Tudung Periuk, Malam Ku Bermimpi, Kenang Daku Dalam Doamu, Tari Tualang Tiga.
Penyanyi dan komposer muda, Hael Hussaini turut membuat kemunculan istimewa dengan mendendangkan lagu Gurindam Jiwa secara duet dengan Dayang.
Album Belagu merupakan projek khas Dayang yang menyaksikan kerja-kerja rakaman dilakukan secara langsung dengan studio khas dibina dalam sebuah gudang bagi membolehkan segala logistik dan proses rakaman berlangsung dengan sempurna dalam tempoh dua hari.
SEBELUM dilancarkan sepenuhnya pada 12 Februari, Tudung Periuk menjadi single pertama yang membuka salam introduksi Belagu kepada umum.
“Saya berharap generasi muda dapat menghargai khazanah lagu-lagu klasik Melayu kita menerusi Belagu. Jika kita sendiri tidak mengangkat warisan ini, lambat-laun semua itu akan berkubur begitu sahaja,” jelas Dayang sambil menyifatkan penghasilan album tersebut bukan sahaja penghargaan kepada orang bahkan satu tanggungjawab sebagai anak seni.
Belagu diterbitkan syarikat produksi milik Dayang Nurfaizah, DN & AD Entertainment Sdn. Bhd. dengan kerjasama Kementerian Komunikasi dan Multimedia Malaysia dan edaran Universal Music. Album berkenaan boleh dinikmati secara digital menerusi platform maya seperti Spotify, Apple Music, iTunes, KKBox, Deezer dan Joox. – K! ONLINE


Dua lelaki cuba rentas negeri naik bas dikompaun
Oleh ABDUL RASHID ABDUL RAHMAN

12 Februari 2021, 2:31 pm
BENTONG – Cubaan dua lelaki merentas negeri untuk pulang ke kampung sempena cuti Tahun Baharu Cina dengan menaiki bas membawa padah apabila mereka dikenakan kompaun masing-masing RM1,000.
Ketua Polis Daerah Bentong, Superintendan Zaiham Mohd. Kahar berkata, kedua-dua lelaki beumur 21 dan 29 tahun itu didapati gagal mengemukakan dokumen rentas negeri yang sah ketika pemeriksaan dilakukan di Sekatan Jalan Raya (SJR) Kampung Asap di sini hari ini.
“Kira-kira pukul 12.40 tengah hari ini pasukan pemantau Op Covid-19 telah membuat pemeriksaan mengejut ke atas sebuah pengangkutan awam dari Selangor menuju ke Kelantan di SJR Kampung Asap di Kilometer 12 Jalan Bentong-Raub.
“Seramai 23 penumpang telah diperiksa dan didapati dua warganegara tempatan tidak mempunyai dokumen rentas negeri yang sah daripada polis,”katanya di sini, hari ini.
Menurutnya, kedua-dua lelaki berkenaan dikompaun kerana melakukan kesalahan di bawah Perkara 16 (1) Peraturan-Peraturan Pencegahan dan Pengawalan Penyakit Berjangkit 2021.
“Pihak polis akan mempertingkatkan pemeriksaan ke atas pengangkutan awam khususnya bas ekspres kerana didapati digunakan oleh mereka yang nekad merentas negeri tanpa ada kebenaran polis,”ujarnya

Sementara itu, beliau berkata, sepanjang tempoh Perintah Kawalan Pergerakan (PKP) 2.0 bermula 22 Januari hingga 12 Februari lalu sebanyak 154 kenderaan dan 177 individu serta 14 pertubuhan bukan kerajaan (NGO) pasca banjir diarahkan berpatah balik.
Katanya, dalam tempoh 18 Mac 2020 sehingga 12 Februari 2021 pula Ibu Pejabat polis Daerah (IPD) Bentong telah mengeluarkan sebanyak 177 kompaun kerana ingkar SOP yang ditetapkan,”ujarnya. -K! ONLINE.


Odegaard mampu ubah nasib Arsenal
Oleh KOSMO!

12 Februari 2021, 2:30 pm
LONDON – Tonggak tengah Arsenal, Thomas Partey menaruh kepercayaan tinggi terhadap kemampuan hebat bintang pinjaman dari Real Madrid, Martin Odegaard untuk membantu nasib pasukan itu dalam saingan Liga Perdana Inggeris (EPL) musim ini.
Partey, 28, berharap perancang Norway itu tidak mengambil masa lama untuk membuktikan kualiti permainannya seperti dilakukan ketika beraksi secara pinjaman dengan Real Sociedad musim lalu.
Bintang Nigeria itu percaya Arsenal mampu menjadi platform terbaik buat Odegaard, 23, selepas dia jarang mendapat minit permainan sejak kembali ke Real di bawah kendalian Zinedine Zidane awal musim ini.
“Saya masih ingat menentang Odegaard ketika mewakili Atletico Madrid musim lalu. Saya berdepan kesukaran untuk mengawalnya kerana dia seorang pemain yang bijak dan pantas apabila memegang bola.
“Dia tidak akan membenarkan anda merampas bola daripada kakinya. Jadi, saya sangat teruja apabila kini menjadi rakan sepasukannya di Arsenal.
“Saya amat berharap dia akan menikmati keseronokan bermain di sini sekali gus membantu kami mencapai sasaran,” kata Partey.

Sebagai rekod, Odegaard telah diturunkan membuat debut dalam saingan EPL bersama Arsenal ketika tewas 0-1 kepada Aston Villa pada Isnin lalu.
Biarpun sekadar dimasukkan sebagai pemain gantian pada separuh masa kedua, namun Odegaard berjaya membuktikan kualiti permainannya yang dilihat mampu menyelesaikan masalah peranan No. 10 di Arsenal. – AGENSI


Mount bakal kapten Chelsea
Oleh KOSMO!

12 Februari 2021, 3:00 pm
LONDON – Bekas kapten Chelsea, John Terry percaya pemain muda pasukan itu, Mason Mount bakal menggalas tugas sebagai ketua pasukan The Blues dan England pada masa hadapan.
Mount diberikan tanggungjawab memakai lilitan lengan ketika Chelsea menewaskan Luton Town pada aksi Piala FA bulan lalu sekali gus menjadi kapten paling muda pasukan itu selepas Terry melakukannya pada 2001.
Pemain berusia 22 tahun itu kini menjadi tonggak utama Chelsea dan sudah memiliki 13 kap untuk England selepas membuat debut pada 2019.
“Saya yakin 100 peratus bahawa Mount adalah kapten masa depan buat Chelsea. Secara jujur, saya merasakan dia adalah pemain terbaik Chelsea musim ini.
“Dia adalah seorang pemain yang baik, mengikuti sesi latihan dengan bersungguh-sungguh serta mempamerkan daya kepimpinan ketika berada di padang.
“Tidak keterlaluan juga untuk mengatakan bahawa dia juga mampu untuk menggalas jawatan sebagai kapten England nanti,” katanya.

Dalam pada itu, Mount mengakui bahawa satu penghormatan untuk dirinya ketika dipilih menjadi kapten Chelsea ketika menentang Luton sebelum ini.
“Ia adalah momen yang membanggakan saya dan keluarga. Menjadi kapten pada aksi di luar Stamford Bridge adalah perasaan yang sangat menakjubkan. Ia adalah impian saya sejak kecil untuk beraksi bersama pasukan ini tetapi beraksi dengan lilitan lengan adalah suatu yang istimewa,” jelasnya. – AGENSI


Tokong patuh SOP di Pulau Pinang
Oleh NOOR HASLIZA NUSI

12 Februari 2021, 1:35 pm
GEORGE TOWN – Bilangan pengunjung yang menghadiri upacara sembahyang di rumah-rumah ibadat di negeri ini pada sambutan perayaan Tahun Baru Cina hari ini dikatakan berkurangan sehingga 70 peratus susulan perlaksanaan Perintah Kawalan Pergerakan (PKP) akibat pandemik Covid-19.
Tinjuan Kosmo! di Tokong Ular, Bayan Lepas di sini tadi mendapati suasana persekitarannya agak hambar dan kurang meriah apabila hanya kurang 20 pengunjung dilihat hadir ke situ dalam tempoh sejam.
Bukan setakat itu, majoriti daripada mereka hadir seorang diri manakala hanya sebilangan kecilnya sahaja hadir secara berpasangan.
Koordinatornya, Cheah Cheng Ean, 72, berkata, jumlah kehadiran pengunjung pada hari ini didapati berkurangan berbanding pada tahun lalu dianggarkan lebih 3,000 orang.
“Sejak tokong dibuka pada pukul 6.30 pagi hingga 10.30 pagi tadi, jumlah yang datang tidak sampai 100 orang. Berbeza pada tahun lalu, masa sebegini sudah ramai yang beratur panjang dan berkumpul di pekarangan luar tokong untuk menunggu giliran masuk ke dalam.
“Mungkin ramai mengambil keputusan untuk sembahyang di rumah berikutan PKP termasuk ada yang tidak dapat pulang beraya di kampung halaman susulan larangan rentas negeri,” katanya ketika ditemui di sini.

Beliau memberitahu lagi, pihaknya sememangnya akan memastikan pengunjung mematuhi prosidur operasi standard (SOP) yang ditetapkan sebelum memasuki ke rumah ibadat berkenaan.
“Kami juga akan menghadkan jumlah kemasukan pengunjung iaitu seramai 20 orang pada satu sesi dan akan menjalankan proses sanitasi setiap setengah jam sekali.
“Mereka (pengunjung) juga hanya dihadkan kurang 30 minit untuk menjalani upacara sembahyang bagi memberi laluan kepada tetamu lain yang beratur di luar,” ujarnya lagi.
Sementara itu, Ketua Polis Daerah Barat Daya, Superintenden A. Anbalagan berkata, pihaknya turun padang bagi memantau pemantuhan SOP perayaan Tahun Baru Cina di rumah ibadat berkenaan pada pagi ini dan mendapati kesemua mereka mematuhi arahan yang ditetapkan.
“Kali ini kita dapati jumlah kehadiran pengunjung tidak ramai iaitu kurang 30 orang sejak pukul 8.30 pagi tadi. Berbanding tahun-tahun sebelum ini, bilangan pengunjung boleh mencecah sehingga 1,000 orang sehingga waktu malam,” katanya kepada Kosmo! selepas mengadakan lawatan pemantuhan SOP Tahun Baru Cina di Tokong Ular di sini tadi. K! ONLINE


Ditahan bawa 6,600kg ayam beku seludup
Oleh ROHANA MOHD. NAWI

12 Februari 2021, 1:32 pm
JELI – Dua lelaki ditahan selepas mereka dipercayai membawa sebanyak 6,600 kilogram ayam beku yang dianggarkan bernilai RM60,500 di belakang Sekolah Menengah Ayer Lanas di sini semalam.
Suspek yang berusia 18 dan 27 tahun itu, ditahan kira-kira pukul 9 pagi selepas polis menahan lori sebuah lori jenis Daihatsu Delta apabila menerima maklumat daripada orang awam.
Ketua Polis Daerah Jeli, Deputi Suprintendan Ahmad Ariffin berkata, pemeriksaan di dalam lori tersebut membawa kepada penemuan sebanyak 550 kotak yang mengandungi ayam sejuk beku yang dipercayai diseludup dari negara jiran.
“Ketika pemeriksaan dilakukan, kedua-dua lelaki terbabit gagal mengemukakan sebarang permit import yang sah oleh pihak Jabatan Perkhidmatan Kuarantin dan Pemeriksaan Malaysia (Maqis).
“Mereka huga gagal mengemukakan sijil kesihatan yang dikeluarkan dari negara asal sebelum membawa ayam sejuk beku masuk ke negara ini,” katanya dalam satu kenyataan hari ini.
Menurut Ahmad, siasatan mendapati semua ayam sejuk beku itu akan dijual di negeri ini.

Tambahnya, kedua-dua lelaki itu dan barang rampasan telah diserahkan kepada Maqis untuk tindakan lanjut.
Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE


Empat warga asing ditembak mati
Oleh MOHAMAD FAHD RAHMAT

12 Februari 2021, 1:38 pm
BATU PAHAT – Seramai empat lelaki warga asing ditembak mati selepas menyerang anggota polis dalam kejadian di Jalan Pagoh – Parit Sulong awal pagi hari ini.
Ketua Polis Johor Datuk Ayob Khan Mydin Pitchay berkata, dalam kejadian pada pukul 3.15 pagi itu, kesemua suspek mati berusia antara 23 hingga 40 tahun.
Menurutnya, sebelum kejadian, sepasukan pegawai dan anggota polis melihat suspek menaiki kereta Perodua Myvi dan Toyota Avanza dalam keadaan mencurigakan.
“Sebaik polis cuba merapati untuk membuat pemeriksaan, secara tiba-tiba pemandu serta penumpang yang menaiki Toyota Avanza bertindak agresif mengeluarkan sepucuk pistol dan melepaskan beberapa das tembakan ke arah pasukan polis.
“Manakala dua lagi rakan suspek cuba melarikan diri sebelum polis bertindak membalas tembakan serta menahan suspek yang cuba meloloskan diri,”katanya dalam sidang akhbar di Ibu Pejabat Polis Daerah (IPD) Batu Pahat di sini hari ini.
Ayob Khan berkata, polis bertindak membalas tembakan bagi mempertahankan diri dalam serang tembakan selain suspek bertindak menyerang polis dengan menggunakan parang dan kerambit.

Jelasnya, keempat-empat suspek berjaya ditumpaskan di lokasi kejadian dan identiti mereka belum dikenal pasti.
Ujarnya, seorang pegawai polis cedera ringan pada bahagian tangan ketika bergelut dengan salah seorang suspek.
Beliau berkata, susulan itu pihaknya berjaya merampas sepucuk pistol jenis Revolver berwarna hitam berisi enam kelongsong peluru, empat butir peluru, dua bilah parang serta sebilah pisau kerambit.
“Kereta Perodua Myvi yang digunakan suspek adalah kenderaan yang dilaporkan hilang di Taman Desa Cemerlang, Johor Bahru manakala Toyota Avanza menggunakan nombor pendaftaran palsu,” katanya.
Ayob Khan memberitahu, polis menemui beberapa peralatan pecah rumah dan beg pakaian dan kumpulan itu dipercayai aktif melakukan samun serta pecah masuk premis di sekitar negeri ini.
Kes disiasat mengikut Seksyen 307 dan Seksyen 186 Kanun Keseksaan kerana cubaan bunuh selain menghalang penjawat awam. – K! ONLINE


Tiada tarian singa, dengar alunan gendang dalam audio
Oleh FARAHWAHIDA AHMAD

12 Februari 2021, 2:57 pm
SEGAMAT – Tarian singa yang sudah sinonim dengan kehidupan masyarakat Cina terutamanya ketika kemuncak sambutan Tahun Baru Cina setiap tahun turut terjejas pada tahun ini akibat pandemik Covid-19.
Penyelia Persatuan Tarian Singa MCA Segamat, Tan Eng Giap @Richard, 47, tidak lengkap sambutan tahun baru atau sesuatu majlis yang dianjurkan tanpa persembahan tarian singa itu.
Namun tahun ini dia dan pasukannya akur bagi mematuhi prosedur operasi standard (SOP) ketika Perintah Kawalan Pergerakan (PKP) dikuatkuasakan.
“Tahun ini dia hanya mampu mendengar alunan gendang tarian singa itu melalui sistem audio dikediamannya bagi melepaskan rindu tanpa kehadirian persembahan secara fizikal.
“Ia bukan sekadar sebagai tanda hormat dan meraikan tetamu, malah ia adalah salah satu inisiatif memperkenalkan budaya Cina,”katanya ketika ditemui di kediamannya di Bandar Segamat di sini.
Namun akibat penularan wabak Covid-19 yang semakin meningkat dalam kalangan masyarakat kini, aktiviti kunjung mengunjungi tidak dibenarkan sekaligus tarian singa juga tidak dapat beraksi.

Menurut Eng Giap, realitinya, tarian tradisional itu semakin kekurangan pelapis yang mahu menyambung warisan budaya ini.
“Anak muda kaum Cina kini lebih cenderung meminati permainan teknologi alam maya seperti E-Game telah menjadi antara punca kebanyakan dari mereka kurang berminat menguasai tarian singa.
“Generasi sekarang rasa tarian singa kurang penting dan saya berpendapat ia tidak mustahil kaum lain akan mendominasi seni persembahan ini dimasa hadapan, lagi sedih dengan wabak Covid-19 ini, kita tidak dapat mencari bakat baru,”ujarnya.
Katanya, sebagai langkah menambah keahlian, persatuan tarian singa ini turut menggalakkan kaum wanita serta kaum lain untuk menyertainya sebagai satu usaha pemuliharaan warisan kesenian dan kebudayaan masyarakat tiong hwa ini.
“Jika ada yang berminat untuk menyertai tarian singa, saya memang alu-alukan, tidak kira lelaki atau perempuan, semua kaum digalakkan menyertai persatuan ini,”katanya.-K! ONLINE.


62,000 pekerja industri majlis perkahwinan terjejas
Oleh ZULKIFLI MANZOR

12 Februari 2021, 3:00 pm
PETALING JAYA – Persatuan Pengusaha Majlis Perkahwinan Malaysia (PPMPM) merayu kepada kerajaan supaya membenarkan majlis perkahwinan diadakan dengan pematuhan Prosedur Operasi Standard (SOP) yang ketat.
Presidennya, Zarinah Mohideen berkata, rayuan itu bagi menjamin kelangsungan hidup lebih 4,200 pengusaha dan 62,000 pekerja industri majlis perkahwinan yang terjejas akibat Perintah Kawalan Pergerakan (PKP).
“Industri majlis perkahwinan sedang dalam keadaan yang sangat kritikal, tenat dan boleh dikatakan nazak akibat larangan beroperasi semasa pelaksanaan PKP.
“Terdapat kira-kira 35 sektor dalam industri perkahwinan. Secara kasar, anggaran jualan (pendapatan) setiap pengusaha RM2.5 juta setahun. Purata jumlah majlis perkahwinan 206,000 setahun.
“Data ini membuktikan 62,000 pekerja terkesan teruk sejak larangan mengadakan majlis sosial dengan nilai kerugian tahunan dianggarkan RM10.3 bilion,” katanya dalam satu kenyataan hari ini.
Zarinah berkata, masalah lain dialami pengusaha majlis perkahwinan termasuk tuntutan bayaran bayaran balik, pampasan dan saman oleh pelanggan.

Menurut beliau, permintaan pemulangan bayaran dan deposit yang meningkat 200 peratus tidak mampu ditampung pengusaha majlis perkahwinan.
Tambah beliau, pengusaha turut menanggung kos operasi dan lain- lain kos yang tinggi seperti sewa premis, bil-bil berkaitan dan sebagainya.
“Pembayaran sewa premis masih perlu dibuat. Pengusaha masih perlu memberi bayaran gaji kepada pekerja kerana mereka juga melalui detik yang perit,” katanya.
Kata beliau, PPMPM dimaklumkan beberapa pengusaha malah ada menyatakan hasrat untuk membunuh diri kerana mengalami tekanan emosi. – K! ONLINE.


Awasi polis guna tonto seludup ketum
Oleh ASLIZA MUSA

12 Februari 2021, 1:48 pm
GERIK – Sindiket pengedaran ketum dikesan menggunakan taktik licik dengan mengupah tonto bagi memantau pergerakan pihak berkuasa.
Helah itu bagaimanapun terbongkar selepas polis daerah Gerik mematahkan cubaan menyeludup daun ketum seberat 4,000 kilogram (kg) di sekatan jalan raya (SJR) di Kilometer 9, Jalan Raya Timur Barat (JRTB), Gerik-Jeli berhampiran Sungai Lebey di sini kelmarin.
Ketua Polis Daerah Gerik, Superintendan Zulkifli Mahmood berkata, pihak polis menahan sebuah lori tiga tan dipandu lelaki berusia 31 tahun ketika pemeriksaan pada pukul 7 malam.
Katanya, hasil pemeriksaan ke atas lori itu polis menjumpai 400 bungkus plastik hitam berisi 4,000 kg daun ketum dengan nilai pasaran dianggarkan berjumlah RM120,000.
“Siasatan ke atas pemandu berasal dari Kelantan itu mendedahkan terdapat dua lagi lelaki dipercayai tonto menaiki kenderaan pacuan empat roda jenis Ford Ranger.
“Berdasarkan maklumat itu, kita telah mengesan dan mengekori kenderaan berkenaan sejauh 30 kilometer sebelum ia terbabas di tepi jalan dekat Banding,” katanya pada sidang akhbar di Ibu Pejabat Polis Daerah (IPD) Gerik di sini hari ini.

Menurut beliau, modus operandi sindiket tersebut selain menggunakan lori kononnya untuk menjalankan aktiviti perdagangan, mereka turut mengupah tonto sebagai cara melepasi sekatan jalan raya.
Katanya, tonto itu akan berperanan sebagai pemberi maklumat dan berada di sekitar kawasan SJR untuk memerhati pergerakan pihak berkuasa.
“Tonto ini bergerak jauh di hadapan bagi mengenal pasti kawasan-kawasan selamat untuk lori membawa ketum itu untuk melepasi ‘point’ tertentu.
“Bagaimanapun, selepas mendapati lori ditahan dan pemandunya ditangkap, tonto itu melarikan diri sebelum dua lelaki berusia 43 dan 35 tahun ditangkap,” katanya.
Menurut beliau, siasatan mendapati, sindiket itu turut merancang menukar pemandu lori dan nombor pendaftaran kenderaan selepas SJR di Kilometer 9 sebelum mereka memasuki Kelantan.
Katanya, bekalan daun ketum itu diambil dari Kedah untuk dibawa ke Kelantan sebelum diagihkan ke kawasan tertentu bagi pasaran tempatan.
“Ketiga-tiga suspek kini direman empat hari bermula semalam sehingga Ahad ini untuk siasatan mengikut Seksyen 30(3) Akta Racun 1952,” katanya. – K! ONLINE